
<הצעת חוק המידע הפלילי ותקנת השבים, התשע"ו-2016>
<היו"ר ניסן סלומינסקי:>
צהרים טובים. אני מתנצל על האיחור. אני פותח את ישיבת ועדת החוקה חוק ומשפט. לישיבה הקודמת הגיע מי מטעם המשטרה ובאמת בנה לנו תכנית מכובדת מאוד שהרגיעה אותנו בהקשר של שמירת המידע שחלה על המשטרה. מאז, מי שפתח את העיתונים, בטח יש לו הרבה שאלות, אולי תיקים שיצאו פתאום, אבל זה סיפור נפרד. בכל אופן, ביקשנו שגם מצה"ל יגיע מישהו שאמון על הנושא כדי שנהיה יותר רגועים. אמרנו שהמאגרים בצה"ל הם אפילו מאגרים גדולים יותר או איכותיים יותר במובן הזה שאם התלבטנו לדוגמה לגבי הביומטרי, אם תהיה טביעת אצבע או לא ואמרנו שתמונה תהיה וטביעת אצבע רק אם מישהו רוצה, מתוך חשש שמא יפרצו וכולי, הרי שבצבא יש לכולם טביעת אצבע ויש DNA. 
מה שאמרנו לגבי דברים אחרים, אמרנו, אבל בסך הכול אני חושב שעל זה כן יהיה אפשר לקבל תשובה כאן בחדר.

<אמיר מילס:>
צהרים טובים. אני ראש ענף מערכות מידע באגף כוח אדם. אני אתייחס לדברים שעלו כאן בישיבה הקודמת לגבי ניהול מערכות מידע שנמצאות בתחום אחריותי בהיבטים של כוח אדם.

חשוב לומר בהתחלה שכלל מערכות המידע של צה"ל או מרבית מערכות המידע של צה"ל מבודלות ונמצאות על תשתית שלא מאפשרת בכלל גישה לתשתית האזרחית. רוב המערכות של צה"ל הן מערכות שהן מבוססות על תשתיות פנים צה"ליות בלי יכולת גישה לאף אחד שנמצא בגורמים חיצוניים אלא אם כן הוא מורשה גישה בתוך הצבא. זה באופן כללי לגבי כל מערכות המידע שדוברו גם בדיון הקודם ואני תכף אפרט לגבי המערכות שעניינו אתכם.

כלל המעטפת של מערכות המידע מעוגנות גם על בסיס נהלים וגם על פי פקודות באמצעות כל מיני מעטפות הגנה כאלה ואחרות בשכבות כאלה ואחרות שכוללות עולם של הגנה פיזית, כוללות מעטפת הגנה לוגית וכמובן כל עולם ניהול ההרשאות בהתאם לעולמות התוכן השונים. לכל אחד יש את המידע אליו הוא רשאי ויכול לגשת כמובן על פי פרופילים ועל פי הנחיות ומדיניות כפי שמעוגנים גם מתוקף חוק הגנת הפרטיות שגם את זה אנחנו מיישמים בתוך מערכות הצבא.

בהתייחס למערכות שאתם העליתם בפעם הקודמת, אני אגע במערכות לניהול טביעות אצבע ומערכות ה-DNA שעניינו אתכם.

<היו"ר ניסן סלומינסקי:>
למשטרה יש את המאגרים שלה ולכם יש מאגר שלכם.

<אמיר מילס:>
כן.

<היו"ר ניסן סלומינסקי:>
יכול להיות שהמאגר שלכם כולל הרבה מאוד דברים שאין למשטרה.

<אמיר מילס:>
כן.

<היו"ר ניסן סלומינסקי:>
אתה עכשיו צריך לשכנע אותנו כדי שנהיה רגועים ושנוכל לישון בשקט עד כמה מסוימת.

<אמיר מילס:>
אני אתייחס אולי למערכות טביעות האצבע, בהן נגעתם בפעם הקודמת, ודרך זה אני מקווה שתבינו.

מאגר זיהוי חללים שמבוסס על בסיס טביעת אצבע הוא מאגר נפרד שהוקם בשנת 2004 בצה"ל. עד אז לא היה לנו בכלל מאגר ממוחשב וכל חייל שהתגייס ועבר בשרשרת החיול שם את הידיים שלו בתוך דיו שחור והפיקו אותו על פסים. משנת 2004 יש לנו מאגר ממוכן וזה המצב שקיים היום.
המאגר הזה הוא מאגר נפרד ושונה. אין לו שום קשר למאגר של המשטרה. המאגר הזה, מי שנכנס אליו, זה כל חייל צה"ל שעובר בשרשרת החיול ביום החיול שלו במסגרת תהליך החיול ומוסר לנו על פי פקודה – דרך אגב, זה לא בהתנדבות – את טביעות האצבע שלו. הדבר הזה נמסר אך ורק לצורך טיפול וזיהוי במידה והבן אדם צריך להיות מטופל על ידי הרבנות הצבאית בזיהוי, במקרה של פגיעה או במקרה של לא עלינו חלל. זה המניע היחיד או הצורך היחיד שהתאפשר לנו בגינו לעשות מאגר מידע ממוחשב. אין שום יכולת לקחת את המידע הזה ולהשתמש בו לכל צורך פלילי כזה או אחר, גם אם זה בתוך הצבא או בכל שימוש אחר שמישהו ראה לנכון, גם אם זה לצורך מערכת בקרת כניסה כזאת או אחרת וכדומה. המאגר הזה הוא אך ורק לצורך זיהוי חללים.

כמו שאמרתי בהתחלה, כלל מערכות המידע שלנו מבוססות בהתאם לסיווג של המידע שקיים בו. המאגר הזה הוא מאגר שמוגדר ברמת הסיווג הגבוהה ביותר שזה סודי ביותר וככזה יש לו מעטפת הגנה ייחודית ונפרדת שעולה בכמה עשרות מונים על כלל מערכות המידע האחרות שמטפלות במידע שהוא ברמת סיווג יותר נמוך.

המידע בו מוצפן, כל שכבות ההגנה הן נפרדות, אין יכולת גישה למערכת הזאת, גם לא למערכות אחרות, בטח שלא לאנשים שלא מורשים, והמידע שם לא נגיש לאף אחד למעט אנשים מאוד מאוד ספציפיים שעובדים במסגרת זיהוי החללים ורק להם יש את היכולת לגשת ולאחזר את המידע במידת הצורך כדי לבצע את הזיהוי של החללים.

זאת המערכת של טביעות אצבע. היא מערכת אזרחית. דרך אגב, אנחנו משתמשים במערכות שהפלטפורמות שלהן דומה לפלטפורמות של המשטרה אבל כל קשר בינינו לבינן לא קיים.

זה לגבי מערכת טביעות אצבע. אם אני מסכם, שום יכולת גישה למאגר הזה מכל גורם שהוא, בטח אם הוא לא מורשה. כמות הגורמים שמורשים להיכנס אליו היא קטנה מאוד, לא מחובר לשום תשתית חיצונית גם לא בתוך הצבא. זאת אומרת, יש מערכות וקשרים לפעמים בין מערכות בתוך הצבא אבל המערכת הזאת מבודדת כמעט לגמרי.

לגבי סוגיית ה-DNA. DNA הוא עוד אמצעי זיהוי, אחד מתוך הארבעה שאנחנו לוקחים במסגרת שרשרת החיול. דרך אגב, להבדיל מטביעת האצבע, ה-DNA , מתחייל יכול להחליט שהוא לא רוצה למסור DNA כי זה תהליך שנמצא בהתנדבות אבל אין לנו היום שום מאגר ממוכן שאוסף את כל מאגר ה-DNA כי מה שקורה עם התהליך זה שהפרט נותן את הדגימה, את טיפת הדם שנשמרת על כרטסת מיוחדת לצורך זיהוי במידת הצורך, אבל המידע לא מפוענח. זאת אומרת, כל המידע לגבי ה-DNA הוא לא מפוענח וככזה אין לו שום יכולת לגשת למידע הזה בצורה לא פיזית אלא אם כן אתה בא ומוציא את הכרטיס, וגם אז זה לא נותן לך שום דבר כי אתה יכול רק לאחוז בכרטיס עם טיפת דם, אם אין לך שום יכולת צפייה.

<היו"ר ניסן סלומינסקי:>
וזה שומר על היכולת שלו להוציא DNA להרבה שנים?

<אמיר מילס:>
כן. הכרטיסים האלה הם כרטיסים מיוחדים, כרטיסי FTA, נשמרים לכמה עשרות שנים בתנאים מיוחדים. דרך אגב, מדי פעם עושים בקרת איכות כדי לראות שהם נמצאים בתנאים נוחים לזיהוי. במידת הצורך, כשמגיע בדרך כלל חלל שצריך לזהות אותו על פי דגימת DNA כי לא מתאפשר לזהות אותו בכל אמצעי אחר, מתבצע פענוח על ידי מעבדה שקיימת בתוך הצבא – עד לפני כמה שנים לא הייתה מעבדה כזאת ורק בשנים האחרונות צה"ל הקים וחנך מעבדה כזאת שיודעת לפענח את ה-DNA בצורה עצמאית – והיום אנחנו משתמשים בעיקר ביכולות עצמאיות. הזיהוי הזה מתפענח אחד מול אחד אל מול דגימה שנלקחה מן החי ואל מול דגימה שנלקחת מהחלל, והדגימה הזאת והפענוח שלה נמצאים בתוך תיק החלל שאחר כך מטופל ומאושר על ידי הרבנות הצבאית ונמסר למשפחות.

<היו"ר ניסן סלומינסקי:>
המשטרה לא יכולה לבקש מכם עזרה באיתור פושע מסוים או משהו כאשר לכם יש אולי את טביעת האצבע ואת ה-DNA של מישהו. 

<אמיר מילס:>
זה קורה לפעמים ואני אסביר באיזה מקרים. מכיוון שמרבית אוכלוסיית מדינת ישראל עוברת דרך שרשרת החיול, בעיקר בסוגיה של טביעת אצבע, במקרים של אסונות, בעיקר גם בחוץ לארץ כאשר רוצים לזהות אוכלוסייה של אזרחי מדינת ישראל, הרבה מאוד מהפעמים אל מול צרכים שאנחנו מקבלים הם מבקשים להשתמש באישורים מאוד חריגים בטביעות ספציפיות של אנשים שרוצים לזהות אותם בחוץ לארץ. זה היה בכל מיני אסונות שהיו בעולם בהם היו מעורבים אזרחים ישראלים.

<אורי מקלב (יהדות התורה):>
אז אתם נכנסים למידע שלכם.

<אמיר מילס:>
הזיהוי לא עובר למשטרה ונשאר שם. הם רק מקבלים את הטביעה כמו שהיא נלקחת מאתנו ומבצעים את הזיהוי.

<אורי מקלב (יהדות התורה):>
שאלה לגבי טביעות האצבע. למשטרה הצבאית יש מאגר של טביעות אצבע?

<אמיר מילס:>
לא.

<אורי מקלב (יהדות התורה):>
טביעות אצבע שהמשטרה הצבאית אוספת, היכן זה נשמר ומה נעשה אתן?

<אמיר מילס:>
למשטרה הצבאית אין שום מערכת ממוכנת ששומרת את המידע של טביעות האצבע. ככזה, אם הם צריכים לבצע איזושהי פעילות, הם צריכים לעבוד מול משטרת ישראל כדי לנסות לפענח את הפשעים אל מול טביעת האצבע שיש להם. מאגר המידע שיש לטביעות אצבע של צה"ל, למשטרה הצבאית אסור להשתמש בו לצורך פלילי.

<היו"ר ניסן סלומינסקי:>
במידת הצורך, הם פונים משטרה.

<אמיר מילס:>
במידת הצורך, אם הם רוצים לזהות.

<אורי מקלב (יהדות התורה):>
אם קרה משהו במחנה, בתוך מתקן צבאי, אני מניח שיש איזו יחידה בה אוספים טביעות אצבע עבור המשטרה הצבאית כדי לדעת ולחקור מי היה ואיך היה. אלה חקירות של המשטרה הצבאית. הם לא שומרים לעצמם את טביעות האצבע? נניח היה איזה פשע, היו שם עשר טביעות אצבע ובסופו של דבר הם קיבלו את המידע לגבי אותם עשרה שהיו שם.

<אמיר מילס:>
זאת פעולה שדומה למה שהמשטרה עושה ואז הם מצליבים אל מול המאגר ומחפשים טביעה. לא קיים.

<אורי מקלב (יהדות התורה):>
איך הם חוקרים? יש חקירות שנעשות על ידי המשטרה הצבאית, גם חקירות פשע.

<אמיר מילס:>
כן. לא אל מול מאגר ממוכן של טביעות אצבע שאתה יכול לקחת טביעה מהזירה כמו שהמשטרה עושה ולהצליב אותה אל מול איזשהו מאגר של טביעות שיש לך.

<אורי מקלב (יהדות התורה):>
איך מקיימים היום חקירות?

<היו"ר ניסן סלומינסקי:>
הם עובדים מול המשטרה?

<אורי מקלב (יהדות התורה):>
הם מזמינים את יחידת זיהוי פלילי של המשטרה או טביעות אצבע והם מבצעים את זה?

<אמיר מילס:>
למיטב ידיעתי, כן. לפי מה שאני מכיר, למשטרה הצבאית אין.

<אורי מקלב (יהדות התורה):>
אתה אומר שלא מבצעים טביעות אצבע.

<אמיר מילס:>
אני לא יודע להתייחס לגבי התהליכים התפעוליים שהם עושים במהלך החקירה אבל אל מול מאגר ממוכן שהם יכולים להצליב עם המידע שיש אצלנו, זה לא קיים.

<היו"ר ניסן סלומינסקי:>
המאגר היחיד מולו הם מצליבים, זאת המשטרה.

<אמיר מילס:>
במידת הצורך.

<אורי מקלב (יהדות התורה):>
אני שואל אם יש להם מאגר שלהם.

<היו"ר ניסן סלומינסקי:>
הוא אומר שלא.

<אמיר מילס:>
אני לא מכיר.

<אורי מקלב (יהדות התורה):>
ההצלבה היא עם המשטרה. הוא לא אומר שלא.

<היו"ר ניסן סלומינסקי:>
הוא אומר שאין להם מאגר. אם יש להם מאגר, איך יכול להיות שגוף בצה"ל לא יודע שיש שעוד מאגר? הוא יודע על מאגר מסוים עליו הוא דיבר.

<אורי מקלב (יהדות התורה):>
יכול שהוא לא יודע אבל אני שואל למה הוא לא יודע או אם קיים דבר כזה. המשטרה הצבאית מבצעת חקירות. האם היא מבצעת טביעות הצבא במהלך חקירה ומה הם עושים עם טביעות האצבע? אני מבין שהם הם רוצים לעשות השוואה, הם לא עושים עם שלהם אלא עושים את זה עם המשטרה.

<רווית דנינו מויאל:>
הם חוקרים את הפשע הספציפי.

<היו"ר ניסן סלומינסקי:>
אחרי שמסיימים, הם שומרים את טביעות האצבע?

<רווית דנינו מויאל:>
זה נגנז יחד עם תיק החקירה ולא נשמר כמאגר במצ"ח.

<אורי מקלב (יהדות התורה):>
זאת אומרת, בתוך התיקים יש טביעות אצבע.

<רווית דנינו מויאל:>
כמו בכל תיק. כמו במשטרת ישראל.

<אורי מקלב (יהדות התורה):>
היו חשודים, היו עשר טביעות אצבע בזירה.

<היו"ר ניסן סלומינסקי:>
התיקים נמצאים אבל זה לא מאגר.

<אורי מקלב (יהדות התורה):>
אבל יכול להיות שלא נפתח תיק. מה התהליך של כל טביעות האצבע? שנית, כשהם אומרים לא, אני לא יודע איך הם לא משווים את זה אלא רק כמאגר המשטרה אבל יכול להיות שלמאגר המשטרה אין טביעות האצבע ולצבא ודאי שיש טביעות אצבע בהנחה שיכולים להיות גם אנשים חיצוניים שנמצאים בתוך המחנה שאלה אנשים מורשים. אני חושב שצריך לקבל על זה תשובה מוסמכת. 

<היו"ר ניסן סלומינסקי:>
בוא נראה אם יש להם תשובה.

<אורי מקלב (יהדות התורה):>
לדוגמה, גניבת נשק במחנה צבאי. מחפשים טביעות אצבע. טביעות אצבע יכולות להיות של חיילים ויכולות להיות טביעות אצבע של אנשים מורשים שהיו בתוך המחנה, כמו קבלני בנייה וכולי. אני מדבר על חקירת מצ"ח קלאסית שמי שמבצע אותה זאת לא המשטרה אלא המשטרה הצבאית. אם תגיד לי שלא אוספים טביעות אצבע, זאת תשובה אחת. פלא בעיני. אם תגיד לי שמבצעים טביעות אצבע ושומרים אותן רק במסגרת התיקים ושאר טביעות האצבע נעלמות, משמידים אותן, זאת גם תשובה. תשובה שלישית, אני כבר שמעתי שאת ההשוואה לא עושים עם המאגר של הצבא אלא עושים עם מאגר אחר שאני לא נכנס אליו.

אולי הם לא מודעים. אני חושב שאנחנו צריכים לקבל תשובה הרבה יותר רשמית בעניין הזה.

<רווית דנינו מויאל:>
אין שום בעיה שנביא נציג מצ"ח שיסביר את הדברים. השאלה שאדוני מכוון אליה היא רלוונטית לכל תיק, גם של משטרת ישראל שבו מורידים טביעת אצבע והיא קיימת כחלק מהתיק עצמו. זה לא אומר שהיא הופכת לראיה.

<אורי מקלב (יהדות התורה):>
נכון, אבל אני מדבר על אותן טביעות אצבע שלא נמצאות בתיק. דהיינו, לקחו מהזירה עשר פעמים טביעות אצבע או לקחו אפילו יותר, והם גם קיבלו על כך מידע, מי האנשים, מכיוון שהם רצו להתחיל בחקירה. מול עשר טביעות האצבע שהיו בשטח הם קיבלו רשימה של עשרה אנשים שהיו שם ועכשיו אחד היה רלוונטי ונגדו נפתח התיק. עכשיו יש עוד תשע טביעות אצבע שלא נמצאות בתיק הזירה אבל נמצאים בתוך איזה מאגר או לא נמצאים, אבל מה עושים אתן?
<אמיר מילס:>
כדי לפענח טביעת אצבע, אתה חייב שהיא תהיה בפורמט מסוים, צריך פלטפורמה מסוימת, כי אחרת אתה לא מסוגל לזהות אותה. מאגר כזה יש רק אחד בצבא. אין כמה מאגרים. גם אם אתה לוקח טביעת אצבע ושומר אותה באופן מקומי ואפילו צובר איזה מאגר, זה לא מאגר ממוכן. לכן אין לך יכולת להצליב.

<אורי מקלב (יהדות התורה):>
זה מונח במקום כלשהו?

<אמיר מילס:>
כן.

<אורי מקלב (יהדות התורה):>
זה נמצא באיזה מקום.

<היו"ר ניסן סלומינסקי:>
יש את המאגר ויש את התיקים. אלה שני דברים.

<אורי מקלב (יהדות התורה):>
מאגר ממוחשב.

<היו"ר ניסן סלומינסקי:>
הוא אומר שאין מאגר ממוחשב, להוציא המאגר עליו הוא דיבר.

<אמיר מילס:>
נכון.

<היו"ר ניסן סלומינסקי:>
שהוא נפרד לחלוטין והוא לא קשור לכל הדברים האלה.

<אורי מקלב (יהדות התורה):>
אני מניח שהחקירות נעשות בצורה ממוחשבת ובתוך תיק החקירה החוקר כותב עשר טביעות אצבע וכותב את עשר השמות שהוא קיבל. זה כן נמצא במחשב במסגרת החקירה שהוא עשה. בסוף הוא התפתח לכיוון אחד מתוך עשר טביעות האצבע אבל זה עדיין לא אומר שבתוך המחשב זה לא קיים. הוא צודק שזה לא מאגר שכל טביעות האצבע נמצאות במקום אחד.

<היו"ר ניסן סלומינסקי:>
אנחנו דיברנו על מאגר. אלה שני דברים נפרדים. מאגר, אתה נכנס אליו.

<אורי מקלב (יהדות התורה):>
טעיתי. לא בסדר גודל של המשטרה אבל בסדר גודל מסוים.

<היו"ר ניסן סלומינסקי:>
אני מבין שהמשטרה הצבאית כן עובדת עם המשטרה.

<אורי מקלב (יהדות התורה):>
רק לגבי ההתאמות. כשיש לה עשר טביעות אצבע, היא לא שולחת אותן לאגף שלו אלא למשטרה.

<היו"ר ניסן סלומינסקי:>
מה השאלה? לא הבנתי מה השאלה.

<אורי מקלב (יהדות התורה):>
היא קיבלה מהמשטרה מידע.

<היו"ר ניסן סלומינסקי:>
אין מאגר. אתה לא יכול לפרוץ למאגר ולהוציא ממנו כי אין מאגר. הוא אומר שאין מאגר. תיק נשמר כמו במשטרה כאשר מעבר למאגר יש תיקים שנשמרים גם אחרי שהם נמחקים מהמאגר. התיקים נשארים באיזשהו מקום ומהתיקים אף פעם זה לא נמחק. גם אם מהמאגר או מהרישום הפלילי נמחק, מהתיקים לא וזה כל הזמן נשאר.

<ליאורה סולטן:>
לאיזה חלק אדוני מתכוון, למרשם הפלילי שהגיע לתקופת המחיקה?

<היו"ר ניסן סלומינסקי:>
אם הבנתי טוב מהישיבות הקודמות, גם מה שיש לנו ברישום הפלילי ויש תקופות שחלק נרשם וחלק אחרי תקופה מסוימת, כל זה, כאשר מדובר על המאגר.

<ליאורה סולטן:>
כן.

<היו"ר ניסן סלומינסקי:>
התיק עצמו וכל מה שהיה רשום בו נמצא באיזשהו אחסון מסוים והכול רשום שם ונשאר קבוע בתיק.

<ליאורה סולטן:>
זה לא קשור למרשם הפלילי.

<היו"ר ניסן סלומינסקי:>
לא, לא קשור למרשם הפלילי אבל יש תיק באיזשהו מקום. יש מאגר ענק של תיקים אצלכם.

<ליאורה סולטן:>
יש ביעור של תיקים. יש לזה תקנות ואנחנו עובדים גם על פי תקנות של ביעור תיקים.

<היו"ר ניסן סלומינסקי:>
כן, אבל זה לא קשור למה שאנחנו מדברים עליו, על המרשם.

<ליאורה סולטן:>
נכון.

<היו"ר ניסן סלומינסקי:>
אני מניח, אם הבנתי נכון, שבצבא גם. לכם אין מאגר כשיש חקירות, אבל כשנגמרת חקירה ויש תיק, באיזשהו מקום תיקים נשמרים או אני לא יודע מה אתם עושים אתם, אם גם לכם יש כללים לגבי כמה זמן התיק נשמר.

<קריאה:>
יש כללי ביעור.

<היו"ר ניסן סלומינסקי:>
תמשיך.

<אמיר מילס:>
זה לגבי סוגיית מערכת טביעות אצבע. דיברתי גם לגבי DNA ואמרתי שאין לנו מאגר ממוכן שאתה יכול להיכנס אליו. ביקשתם להתייחס גם למערכות החקירות והמודיעין של המשטרה ולמערכות בתי הדין. כל אחת מהמערכות האלה היא מערכת נפרדת. גם למשל מערכת החקירות והמודיעין של המשטרה שהיא רלוונטית למצ"ח, היא ממודרת משאר הגורמים בתוך המשטרה הצבאית. היא מערכת מאוד מאוד ייעודית שמטפלת ונותנת מענה רק לצורך ניהול החקירות והמודיעין. דרך אגב, מערכות מאוד מאוד מיושנות בהיבט של היכולת שלהן לנהל מאגר. אנחנו עכשיו נמצאים בשיח עם המשטרה כדי לנסות ללמוד ולראות איך אנחנו מבצעים התאמות כדי לתת להן מענה.

כל מעטפת ההגנה שדיברתי עליה רלוונטית גם למערכות האלה. אין יכולת גישה. אנשים לא רואים את המידע. גם בתוך המשטרה הצבאית, גורמים שחוקרים חקירה מסוימת, רק הם יכולים לראות את המידע הרלוונטי.

<ענת ברקו (הליכוד):>
למה? איך הגישה? היא בסיסמה שאפשר להעביר או בכרטיסים שהם עם צ'יפ חכם?

<אמיר מילס:>
המערכות שלנו הן מבוססות כניסה בעזרת כרטיס עם צ'יפ חכם ועכשיו אנחנו גם מעלים רמה כך שרוב הכרטיסים יהיו עם זיהוי ביומטרי, טביעת אצבע של מי שנכנס למרבית המערכות שלנו.

<ענת ברקו (הליכוד):>
כי על המאגרים של המשטרה הצבאית די חגגו בהרבה מאוד מקרים. הוציאו הרבה מאוד אינפורמציה. זה לא היה כל כך שמור, כפי שאני זוכרת וכפי שאני יודעת. האם המאגר של מצ"ח בתור מצ"ח, הימנ"ם מופרד?

<אמיר מילס:>
כן. הימנ"ם בכלל לא יושב על אותה תשתית. יש לו מאגר נפרד לגמרי. זה המאגר הכי מאובזר שיש למצ"ח.

<היו"ר ניסן סלומינסקי:>
על מי שאלת?

<ענת ברקו (הליכוד):>
על היחידה המיוחדת. היא כמו הימ"ר של משטרת ישראל.

<אמיר מילס:>
אוכלוסיות מאוד מסווגות ודברים שונים לגמרי.

<היו"ר ניסן סלומינסקי:>
עוד משהו שאתם יכולים להגיד?

<אמיר מילס:>
אני מקווה שעניתי על שאלותיכם.

<ענת ברקו (הליכוד):>
יש לי שאלה שמתקשרת למה שעלה בדיון הקודם. ליאורה, אפרופו על הטעויות בהזנת רישומים פליליים. כשיש מקרים, אינדיקציות, כשאתם מקבלים פסקי דין עם הרשעה מבתי הדין הצבאיים ויש רישום פלילי, מי עושה את ההזנה של הרישום הפלילי?

<ליאורה סולטן:>
אני יכולה לענות על זה. זה אצלנו. הם מעבירים אלינו עם טופס נלווה לצו ביצוע. הם לא מעבירים את הפרוטוקול. זה צו ביצוע עם טופס נלווה ואנחנו מזינים את תוצאות הדיונים.

<ענת ברקו (הליכוד):>
זאת אומרת, אותו צו ביצוע שהולך גם נגיד לעונש מאסר, הוא יעבור גם אליכם.

<ליאורה סולטן:>
בוודאי.

<ענת ברקו (הליכוד):>
כדי לגזור את הרישום הפלילי.

<ליאורה סולטן:>
הקב"ידיות ממלאות אותו והכול עובר אלינו.

<ענת ברקו (הליכוד):>
אבל בודקים את זה יותר טוב?

<ליאורה סולטן:>
גם אנחנו מבצעים בדיקה אצלנו. אנחנו לא מזינים את זה כמו פאתוס. יש שם שני חיילים שמקבלים הנחיה. הם יושבים אצלנו במטה הארצי. הם בעצם מזינים והם בצד האחראים על החוליה. זה לא שהם לבד.

<היו"ר ניסן סלומינסקי:>
בפעם הקודמת קצת הופתענו מהאחוז או מהכמות של הטעויות שיש בהעתקה.

<דקלה פוגל ברדה:>
אני הבטחתי לאדוני שאנחנו נתייחס בצורה מסודרת ונעביר את תוצאות הבדיקה לוועדה. אני רק אומר שקיבלתי נתונים. אני כבר אומר שהנתונים הראשונים שהועברו לנו הבהירו שלא כצעקתה. 

<היו"ר ניסן סלומינסקי:>
מתי יהיה לך סיכום?

<דקלה פוגל ברדה:>
אנחנו עובדים על זה. כבר קיבלתי את הנתונים. אני רק אומר שאם קוראים לתיק שטרם הוזן שמופיע כמב"ר כי הוא פשוט לא הוזן כהרשעה כתקלה, בסדר, אז מצבנו לא רע בכלל.

<היו"ר ניסן סלומינסקי:>
אנחנו פוחדים מכיוון הפוך.

<דקלה פוגל ברדה:>
כרגע מספר לא מבוטל מהתיקים הם כאלה. אנחנו בכל מקרה נבדוק את זה ואנחנו נעביר את זה לאדוני בצורה מסודרת.

<היו"ר ניסן סלומינסקי:>
בסדר. סיימנו עם צה"ל או שאתם רוצים להוסיף עוד משהו?

<רווית דנינו מויאל:>
יש עוד נקודה אחת, אדוני. היחק"פ, היחידה לחקירות פנים, היא המח"ש שבתוך צה"ל. היא בעצם מבצעת חקירות שיש חשד לביצוע עבירות על ידי שוטרים צבאיים שנוגעות למילוי תפקידם.

<היו"ר ניסן סלומינסקי:>
היא ת"פ של הרמטכ"ל?

<רווית דנינו מויאל:>
היא ת"פ אכ"א ישירות. אין כפיפות למשטרה הצבאית. 

<ענת ברקו (הליכוד):>
איפה היא יושבת?

<רווית דנינו מויאל:>
פיזית? אני לא בטוחה.

<גדי זילברשלג:>
בצריפין. היה לי תיק אתם. ליד הכלא.

<רווית דנינו מויאל:>
אני לא בטוחה.

<ענת ברקו (הליכוד):>
זאת אומרת, היא יושבת בסמיכות למשטרה הצבאית.

<רווית דנינו מויאל:>
אני לא בטוחה בגלל שהכפיפות היא לרמת אכ"א ולא למשטרה הצבאית. אין יחסי פיקוד בין קצין המשטרה הצבאית הראשי לצורך העניין לבין אנשי יחידת חקירות פנים.

<ענת ברקו (הליכוד):>
מה הדרגה של ראש המערך הזה?

<רווית דנינו מויאל:>
אם אני זוכרת נכון, אלוף משנה במילואים עומד בראש היחידה.

<ענת ברקו (הליכוד):>
הוא איש משטרה צבאית?

<רווית דנינו מויאל:>
יש לו סגן שהוא קצין מילואים בדרגת תא"ל. הם אנשי מילואים. מעבר לכך, היחידה כוללת קצין ושלושה חוקרים בשירות סדיר. 

<ענת ברקו (הליכוד):>
באיזה דרגה הקצין?

<רווית דנינו מויאל:>
אני לא בטוחה.

<ענת ברקו (הליכוד):>
אם את לא בטוחה, סביר להניח שאלה קצינים בחובה.

<רווית דנינו מויאל:>
יכול להיות.

<ענת ברקו (הליכוד):>
והמילואים באים רק לצורך חקירה.

<רווית דנינו מויאל:>
כשיש חקירה ספציפית.

<ענת ברקו (הליכוד):>
אלה קציני משטרה צבאית לשעבר?

<רווית דנינו מויאל:>
לשעבר, כן, כי חייבת להיות להם הכשרה בעולם החקירות.

כפי שלמח"ש יש גישה למרשם הפלילי ללא תלות במשטרה, גם ליחידה הזאת יש צורך בגישה למרשם הפלילי ללא תלות במשטרה הצבאית כדי שלא ידעו את מי הם חוקרים ואת מי הם בודקים.

<ענת ברקו (הליכוד):>
אם הדרגה היא אלוף משנה ליחידה הזאת, למה הדרישה היא שזה לא יהיה אקס מפקד מצ"ח כדי לתת לזה באמת מעמד מיוחד? זה יכול להיות גם מפקד כלא לשעבר. הגישה של מפקד מצ"ח לרישום הפלילי, היא גם בהיסטוריה שלו יותר טבעית והוא מכיר את המערך. אני חושבת שיש כאן אמירה. למה שלא נכניס את זה?

<היו"ר ניסן סלומינסקי:>
אני לא יודע איזו כמות חקירות יש להם. זה לא נמצא כרגע על השולחן.

<ענת ברקו (הליכוד):>
אולי כדאי לנו לדעת מה הכמות.

<היו"ר ניסן סלומינסקי:>
כן, אבל אני לא חושב שזה נמצא אצלנו כרגע על השולחן לעשות שינויים. אם יש לי יכולת לעשות שינויים בנושא של המשטרה, אולי היינו עושים הרבה שינויים אבל אנחנו לא באים כאן לעשות שינויים במובן הזה של דרגות וכולי.

זו היחידה שהיא כאילו מח"ש.
<רווית דנינו מויאל:>
נכון.

<היו"ר ניסן סלומינסקי:>
היא פועלת בנפרד. מה עומד לרשותה? מאיפה היא לוקחת את האינפורמציה? מהמשטרה? מהמאגר שלכם? מאיפה?

<רווית דנינו מויאל:>
כאן מתבקשת גישה למאגר המרשם הפלילי של המשטרה.

<היו"ר ניסן סלומינסקי:>
שמענו שגישה ישירה ולא גישה עקיפה, כפי שהיה לה עד היום.

<רווית דנינו מויאל:>
כן.

יש הרבה חקירות?

<רווית דנינו מויאל:>
יש לנו כאן את הנתונים. בשנת 2016 טופלו 36 תיקי חקירה ובשנת 2017, נכון ללפני חודש, 33 תיקי חקירה.

<היו"ר ניסן סלומינסקי:>
התיקים בהם הם מטפלים הם בגלל תלונה של מישהו או שראש אכ"א פונה ואומר להם לחקור? מה גורם לתחילת חקירה כזאת?

<רווית דנינו מויאל:>
כמו כל גוף חקירה. זה יכול להגיע מהתגלגלות של מידע מסוים, מתלונה רשמית שמוגשת וכולי. 

<היו"ר ניסן סלומינסקי:>
כדי לחקור היחידה צריכה לקבל את אישור ראש אכ"א או שהוא רק בידיעה?

<רווית דנינו מויאל:>
לא. מבחינה מקצועית הם עצמאיים אבל מבחינה פיקודית הכפיפות היא לרמת אכ"א.

<גדי זילברשלג:>
תיקון. הם יושבים בתל השומר. לשאלה של חברת הכנסת ברקו. וידאתי. הם יושבים בתל השומר ולא בצריפין.

<ענת ברקו (הליכוד):>
זה יותר הגיוני כי אם הם יושבים בכל הקומפלקס הזה גם של בתי הכלא וכולי, הם לא באמת נפרדים.

<גבריאלה פיסמן:>
אדוני היושב ראש, אני רק אומר שמבחינתנו יש מקום להוסיף את היחק"פ לגופים של הגישה הישירה. אנחנו לא רואים הצדקה להבחנה בינו לבין מח"ש. 

<חגית לרנאו:>
בשביל 36 תיקי חקירה בשנה הם צריכים גישה ישירה למרשם הפלילי? זה לא קצת חסר פרופורציה? שיקבלו מידע בפנייה. למה הם צריכים גישה ישירה?

<היו"ר ניסן סלומינסקי:>
הבעיה היא שברגע שהם פונים לגוף אחר לקבל מידע, כל החקירה שלהם כבר הלכה לאיבוד. כל התפקיד שלהם, בחלק גדול מהמקרים הם חוקרים תלונות בלי שאחרים ידעו, לפחות בשלב הראשון, כי אחרת כל החקירה הזאת יכולה להתקלקל.

<חגית לרנאו:>
זה נכון אבל הם חוקרים שוטרים צבאיים, אם אני מבינה נכון. יש להם 36 חקירות בשנה. למה הם לא יכולים לפנות? לתת להם את התוספת הראשונה, השנייה והשלישית, שיפנו ישירות ויקבלו מידע על 36 אנשים בשנה. למה הם צריכים מידע פתוח לכל המרשם הפלילי כדי לבצע 36 חקירות? זה פשוט נראה לי חסר פרופורציה לחלוטין.

<היו"ר ניסן סלומינסקי:>
על זה מדובר כאן. לא פונים.

<חגית לרנאו:>
לא. הם רוצים גישה ישירה למידע.

<היו"ר ניסן סלומינסקי:>
אם אני מבין נכון בגישה ישירה, זאת לא גישה ישירה שנניח מחר אותו חוקר רוצה לבדוק את החבר של הבת שלו. זה לא הולך כך. 

<חגית לרנאו:>
הוא יכול.

<היו"ר ניסן סלומינסקי:>
יש לו הרשאה לעשות רק על דברים ספציפיים מאוד מאוד. אין לו הרשאה לבדוק תוך כדי זה שיש לו גישה ישירה, לבדוק כל מיני דברים אחרים.

<חגית לרנאו:>
האמנם? זאת השאלה.

<גבריאלה פיסמן:>
יש כללים. כל הגופים שמנויים בגישה הישירה מחויבים לכללים ועוברים גם דרך ועדת חוקה, במקרה הזה איזושהי ועדה משותפת. הוועדה תוכל בעצמה לבחון את הכללים. השאלה אם יש הצדקה מהותית להבחנה בין מח"ש לבין היחק"פ. אני חושבת שההצדקה המהותית הזאת לא קיימת.

<חגית לרנאו:>
בוודאי שיש. מספר התיקים בשנה הם הצדקה מהותית. יש הבדל בין גוף שצריך לבדוק אלפי בדיקות בשנה לבין גוף שצריך לבדוק כמה עשרות בדיקות בשנה ויכול לפנות למשטרה כמו כל גוף אחר ולקבל את המידע שהוא רוצה.

<היו"ר ניסן סלומינסקי:>
בואו נעשה סדר. כמות התיקים, אני לא יודע אם היא צריכה לשחק כאן. כאן משחק יותר הנושא של החשאיות של הבדיקה, לפחות בהתחלה. ברגע שהם צריכים – כך אני מבין – להסתייע בגופי עזר כדי לקבל, היכולת שהחקירה הזאת תצא החוצה היא הרבה יותר גדולה. לכן הם מבקשים גישה ישירה כדי לשמור על חשאיות.
<נועה ברודסקי לוי:>
אבל המקרים המנויים בתוספת הראשונה, זה לא שהם צריכים לעבור עם כל בקשה שלהם דרך המשטרה. דיברנו בדיונים הקודמים על אותה כספת. הם עדיין מצליחים להוציא את המידע בהתאם לשאילתות.

<היו"ר ניסן סלומינסקי:>
איפה הם נמצאים היום?

<נועה ברודסקי לוי:>
הם לא נמצאים, אם אני מבינה נכון.

<היו"ר ניסן סלומינסקי:>
מה אתם עושים היום?

<רווית דנינו מויאל:>
להבנתי היום הם נאלצו לפעול דרך המשטרה הצבאית. זה כמובן יוצר אנומליה.

<היו"ר ניסן סלומינסקי:>
זה צחוק.

<נועה ברודסקי לוי:>
עדיין השאלה אם להכניס אותם לגישה הישירה או לתוספת הראשונה. יש הבדל בין הגישה הישירה לבין להכניס אותם לתוספת הראשונה.

<גבריאלה פיסמן:>
התוספת הראשונה, המשמעות היא שבעצם הם לא מקבלים מידע שהוא קריטי מבחינתם כיוון שנכון שהם יראו גם הרשעות שנמחקו לצורך העניין או תיקים סגורים. אין הגיון בהבחנה מבחינת היקף המידע.

<רווית דנינו מויאל:>
רק כדי לסבר את האוזן אני אוסיף שהיחק"פ מוכרים כרשות חוקרת במסגרת החסד"פ, נתוני תקשורת. חוק נתוני תקשורת מכיר בהם, גם תקנות איסור הלבנת הון. כלומר, זה לא איזשהו גוף אלא זה גוף שקיים משנת 1984 ואנחנו מבקשים לטייב את דרך העבודה.

<היו"ר ניסן סלומינסקי:>
לפי הגישה של חגית שיש בה אולי הגיון, אבל יש בה גם הגיון הפוך. אם תהיה אצלכם הרבה עבודה, כלומר, יהיו הרבה חבר'ה שחוצים את הגבולות וממילא למח"ש של הצבא תהיה הרבה יותר פעילות, אז ניתן לו גישה. אבל אם אצלכם ברוך השם נניח זה מצומצם, אז לא ניתן.

<רווית דנינו מויאל:>
ההצדקה היא לא הצדקה כמותית.

<היו"ר ניסן סלומינסקי:>
אני אמרתי את זה בציניות. אמרתי שלא תמיד הכמות. להיפך, הייתי שמח שיהיו פחות מקרים והייתי שמח שבמח"ש יהיו פחות מקרים בגלל שאין צורך. אבל אם יש צורך, אז יש.

<רווית דנינו מויאל:>
אנחנו גאים במספר הקטן. ההצדקה נובעת מהעניין המהותי של הפרדת הרשויות והצורך ביכולת פעולה שהיא נטולת פניות של היחידה הזאת. לכן אין משמעות למספר. להפך, ככל שזה מצומצם, כך ייטב.

<היו"ר ניסן סלומינסקי:>
יש הגיון מסוים אבל יש גם הגיון הפוך.

<חגית לרנאו:>
המצב היום, לפני שהחוק יעבור, הוא שיש גופים כמו המלמ"ב והמוסד שאין להם גישה ישירה למרשם של המשטרה. זה לא שהם לא מקבלים מידע. הם נמצאים בתוספת הראשונה ובתוספת השנייה ובתוספת השלישית ומקבלים את כל המידע אלא שהם מקבלים אותו פר בקשה. הצעת החוק עכשיו מבקשת להכניס את המוסד ואת המלמ"ב לגופי הגישה הישירה. אני מניחה שיש בזה הגיון בגלל היקפי העבודה. הם רוצים למנוע בירוקרטיה אבל כשיש גוף חוקר שהוא חוקר שלושים או ארבעים חקירות בשנה, להבנתי אין שום סיבה לפתוח בפניו את כל המרשם הפלילי.

זה נכון שיש הנחיות וככל שעומדים בהנחיות מן הסתם הם יבדקו רק את המינימום הנדרש אבל ברגע שאתה נותן להם גישה ישירה, מעשה הוא יכול לשבת, מי שיש לו גישה ישירה, ולבדוק כל אדם במדינת ישראל על כל המידע שיש לגביו. אם הוא יעשה את זה או לא יעשה את זה, אנחנו לא יודעים. לכן ההבחנה בין השאלה אם הם צריכים מידע ואיזה סוג של מידע והאם הם צריכים גישה ישירה, היא הבחנה משמעותית.

<היו"ר ניסן סלומינסקי:>
אני שאלתי את אותה שאלה לגבי המשטרה עצמה. לגבי החוקרים. אני הבנתי שמי שיש לו גישה ישירה, גם החוקרים של המשטרה, זה לא שהיום הוא יושב, יש לו ערב חופשי ומתחיל לעבור על כל החברים שהוא מכיר ורואה את כל מה שיש על כל אחד.
<ענת ברקו (הליכוד):>
למה לא? מה מונע ממנו?

<גבריאלה פיסמן:>
יש כללים ויש חוק. יש גם את חוק העונשין לצד ההוראות של חוק המרשם הפלילי. אנחנו מדברים על עבירות פליליות. לכן אנחנו יוצאים מנקודת הנחה שהאנשים האלה מחויבים לכללים, מחויבים לסטנדרט התנהגות שהוא גבוה יותר.

<ענת ברקו (הליכוד):>
הכלל אומר שהוא יכול לבדוק רק את מה שהוא באמת צריך לצורך עבודתו.

<היו"ר ניסן סלומינסקי:>
כן. אותו חוקר.

<גבריאלה פיסמן:>
לצורך מילוי תפקידו.

<היו"ר ניסן סלומינסקי:>
החוקר, גם אצלכם, יכול לבדוק רק את מה שנוגע לחקירה.

<ענת ברקו (הליכוד):>
אבל זה לא אומר שהוא לא יכול לבדוק גם דברים אחרים. אם הוא יבדוק, את אומרת שהוא יהיה נתון לעונשים כאלה ואחרים.

<גבריאלה פיסמן:>
הדברים האלה נרשמים. יש מעקב אחרי כל שאילתה שנעשית במרשם הפלילי. הדברים האלה נרשמים לפי הוראות חוק המרשם הפלילי ולפי התקנות. יש אפשרות לעקוב אחריהם גם בחלוף שנים. אני חושבת שהצבא יכול להתייחס ולתת דוגמאות מההתנהלות אצלו. הדברים האלה לא פרוצים.

<חגית לרנאו:>
אבל מה הבעיה בקבלת מידע פר דרישה בכמות כל כך קטנה של חקירות? את יכולה לפתוח את המרשם הפלילי לכולם ולעשות חוק שאסור להשתמש בו.

<היו"ר ניסן סלומינסקי:>
בואו נמשיך. השאלה נשאלה ואמרתי שיש הגיון במה שאת אומרת אבל יש גם את ההיגיון השני וצריך להחליט מה אנחנו נעדיף.

<נועה ברודסקי לוי:>
אני רוצה לחדד את השאלה כי כן יש בתוספת הראשונה יש גם חלק מגופי החקירה. השאלה איך אתם רואים את ההבחנה בין איזה גופים צריכים להיות בגישה ישירה כמו שאמרנו או איזה גופים כן צריכים כמו רשות ניירות ערך, הגבלים עסקיים וכולי שהם בתוספת הראשונה.

<גבריאלה פיסמן:>
אני אומר שככלל כללנו בתוספת הראשונה גופים שהם גופי חקירה שהם לא גופי ביטחון. המשטרה, המוסד, אמ"ן, מח"ש כלולים בגישה הישירה כבר היום. היחק"פ מבצע את אותו תפקיד שמבצעת מח"ש ביחס לשוטרים, הוא מבצע אותו ביחס לחיילים. אני לא מוצאת את ההצדקה המהותית. השיקול המספרי, אני לא יכולה לומר שהוא שיקול לא רלוונטי אבל אני חושבת שהוא לא השיקול המכריע בהקשר הזה.
<היו"ר ניסן סלומינסקי:>
אני רוצה לומר שאנחנו כרגע מדברים על הצבא. אני לא מדבר כרגע על המוסד. אני מקווה שבשבוע הבא או מתי שנקבע, נוכל להיפגש אתם וגם יבוא נציג שלהם לכאן, כך שמה שאפשר – ייאמר כאן בחדר, ומה שאי אפשר – ייאמר שם. נשמע גם אותם ואז נדון גם עליהם. על המשטרה דיברנו. עם הצבא נפגשנו וראינו גם את הדברים שנאמרו כאן וגם דברים אחרים.

נמשיך הלאה.

<חגית לרנאו:>
ברשות הוועדה, אני יכולה בכל זאת להעיר הערה?

<היו"ר ניסן סלומינסקי:>
פעם רביעית אותו דבר?

<חגית לרנאו:>
הערה אחרת.  כל גוף רוצה כמה שיותר מידע והחשש הוא שברגע שמרחיבים את הגישה הישירה, יבואו גופי חקירה אחרים ויאמרו, רגע, גם אנחנו מנהלים חקירות, גם אנחנו רוצים גישה ישירה. ההבדל הגדול בין מח"ש לבין היחק"פ הוא שמח"ש נמצאת בניגוד עניינים עם המשטרה והמשטרה היא הגורם שמנהל את המרשם הפלילי אבל הגוף שחוקר שוטרים צבאיים לא נמצא בניגוד עניינים עם המשטרה.

<היו"ר ניסן סלומינסקי:>
אבל הוא נמצא בניגוד עניינים עם מצ"ח.

<חגית לרנאו:>
בסדר, אבל מצ"ח הוא לא הגורם שמנהל את המרשם הפלילי ולכן כמו כל גוף חקירה אחר - - -

<היו"ר ניסן סלומינסקי:>
הוא לא יכול לקחת ממצ"ח.

<ענת ברקו (הליכוד):>
הוא יכול לקחת מהמשטרה.

<חגית לרנאו:>
הוא לוקח את המידע מהמשטרה ולכן אין את העניין של ניגוד עניינים. לכן נדמה לי שזה צריך להיות גוף חקירה כמו הרשות להלבנת הון וגוף החקירה של נציבות שוויון לאנשים עם מוגבלויות, כמו כל גוף חקירה אחר. צריך מאוד מאוד להיזהר כי אם אנחנו נכניס אותם, תבוא הרשות להלבנת הון ותאמר שהם בפנים ולמה אנחנו לא נהיה בפנים.

<קריאה:>
גם המשטרה לא אמורה לדעת אם חלילה תהיה חקירה נגד מפקד מצ"ח. זה לא מתאים.

<היו"ר ניסן סלומינסקי:>
הדאגה שלך, חגית, היא הדאגה שלנו ולכן עשינו הליך מאוד מסובך וישבנו גם כדי לשמוע. אני מנסה, וכולם יעידו, שכמה שפחות אנשים תהיה להם גישה ישירה ושיהיו כמה שפחות מאגרים. בסוף אנחנו צריכים להגיע לנקודה בה – ועוד לא החלטנו, אנחנו רק שומעים את הבקשה – נוכל לדעת היכן התועלת תהיה גדולה יותר אם ניתן להם או לא ניתן להם. בסוף נצטרך להחליט. אמרתי שכל אדם נוסף שאנחנו מאפשרים לו גישה ישירה, אנחנו פחות ישנים בלילה. כך זה לגבי כולם וגם לגבי המשטרה עם הפריסה שלה. אנחנו רואים, כולם קוראים עיתונים וכולם רואים. 

 שמענו את הבקשה. יש סברה אחת שנאמרת כאן, אפשר שהם יעבדו בקשר עם המשטרה לפי התוספת הראשונה או ישירות ומצד שני קורה שהם צריכים לחקור דברים שאוי ואבוי אם המשטרה תדע שהם חוקרים בשלב הזה, יכול להיות, וכל זמן שזה עדיין לא יצא, עדיין בודקים ויכול להיות שבסוף זה לא יהיה, כמו שהיא אמרה על מפקד מצ"ח, סתם אני אומר. אם הם יצטרכו לעבור דרך גוף אמצעי, אני לא יודע להגיד לכם. אם זה ברמות כאלה נניח, יכול להיות שעדיף שיעשו את זה ישירות ויבדקו לפני שזה יוצא החוצה, אם בכלל כן או שסוגרים את זה או שזה סתם.

<ענת ברקו (הליכוד):>
מאחר שהיחידה היא ברובה יחידת מילואים, יותר קשה לשלוט במה שעושים אנשי מילואים. באופן כללי אני אומרת. זאת פחות משמעת וזאת לא אותה משמעת צבאית. לא עומדים באותם נהלים מהודקים ומחמירים שיש בצבא. הגרעין של היחידה הוא גרעין מאוד זוטר. בסוף מי שיוציא את הנתונים, זה יהיה אותו סגן שמתחלף כל שנה וחצי. צריך להבין את זה. זה מה שיהיה בשורה התחתונה. לכן גם אם אנחנו מדברים על דרג של מפקדי מצ"ח פיקודי במילואים, לדעתי, אני לא יודעת מה התקנים שלכם, אני חושבת שצריך לקבוע לפי דרגה ולפי סימון של אנשים. זאת אומרת, אנשים ספציפיים שיהיה מותר להם לעשות את זה כי בסוף אתה תמצא שמי שמקבל את הנתונים האלה, אלה האנשים הזוטרים ביותר.
<היו"ר ניסן סלומינסקי:>
בזה אני מסכים אתך.

<ענת ברקו (הליכוד):>
אז זה דולף מכל הכיוונים.

<נועה ברודסקי לוי:>
בהצעת החוק זה על פי כללים שנקבעים בהסכמת הוועדה.

<גבריאלה פיסמן:>
יש כללים באישור הוועדה, באישור ועדה משותפת. זה עובר דרך הכנסת. לכן הדברים האלה יהיו מבוקרים ולכנסת תהיה אפשרות לשלוט על בעלי התפקידים שתהיה להם נגישות למידע ועל השימוש שיהיה במידע. 

<היו"ר ניסן סלומינסקי:>
גם לגבי קצינים, גם לגבי אנשי המשטרה, החוקרים וכולי, את רואה נניח ראש זה וראש זה שהיה, כעבור שנה הוא כבר בחוץ ועכשיו הוא סניגור או סניגורית. אין דרך אחרת. בכל גוף אחר, אין אדם שהוא חתום לנצח.

<ענת ברקו (הליכוד):>
יש לי רעיון. מההיכרות שלי עם המערכת, בוועדות לעיון בעונש – רווית, את מכירה את זה – יש לכם מינויים שהם מינויים קבועים. אני לדוגמה, עת פרשתי מהצבא, הפצ"ר קרא לי וביקש שאני אהיה נציגת שר הביטחון בוועדה לעיון בעונש ועד שהגעתי לכנסת, הייתי לאורך כל השנים האלה. אתם יכולים לקבוע רשימה של אנשים שתהיה מקובלת על הפצ"ר, באישור הפצ"ר, אנשי מילואים, אנשים שמכירים את המערכות על פי אותו רציונל של ועדה לעיון בעונש ואז המחויבות היא גם ברמה האישית ויכולה להימשך גם עשרים שנים. זה לא נגמר בגיל ארבעים כי אלה אנשים שיכולים להיות במילואים גם עד גיל שישים ושבעים. בזה פתרתם את הבעיה מבחינה חוקית.

<היו"ר ניסן סלומינסקי:>
יכול להיות. שוב, אני לא יודע להגיד לך. הנושא של תחלופה שהוא בעייתי, קיים בכל המערכת.

<ענת ברקו (הליכוד):>
כאן לא תהיה תחלופה כזאת.

<היו"ר ניסן סלומינסקי:>
מה נעשה למשל במשטרה בה יש תחלופה גדולה?

<ענת ברקו (הליכוד):>
זה לא אותו הדבר.

<ליאורה סולטן:>
במשטרה זה מאוד מסודר.

<היו"ר ניסן סלומינסקי:>
היא אומרת שיכול להיות שיש תחלופה. אותו אחד שנמצא היום, בעוד שנתיים הוא כבר מחוץ למשטרה. אני אומר, כמו שכאן, גם במשטרה מתחלפים ואין לנו דרך אחרת. אי אפשר לתת את האישור לנגישות רק לאנשים שאנחנו מבטיחים שהם יהיו עשרים או שלושים שנים בתפקיד הזה במשטרה.

<ענת ברקו (הליכוד):>
אדוני היושב ראש, אם אתה עושה את זה לגבי אנשי מילואים ספציפיים, אתה כן יכול כי היחידה הזאת היא עם אנשי מילואים.

<היו"ר ניסן סלומינסקי:>
בכך תפתרי רק את הבעיה שלהם ולא תפתרי את הבעיה של כל הגופים האחרים, בהם יש אנשים שמתחלפים.

<ליאורה סולטן:>
לנו יש פקודה ואנחנו עובדים על פיה. כמו שכבר הצגתי את זה לפני שני דיונים. על פי הפקודה כל שוטר במשטרה, אם הוא מתאים לתפקיד שכתוב בפקודה, למילוי התפקיד שלו, זה במפורש שמי. אנחנו מעבירים אליו את היכולת - - -

<היו"ר ניסן סלומינסקי:>
את לא עונה על מה שדיברנו. אותו שם עליו את מדברת, הוא משרת במשטרה, כמה זמן?

<ליאורה סולטן:>
שלוש שנים.

<היו"ר ניסן סלומינסקי:>
אחר כך הוא מתחלף.

<ליאורה סולטן:>
נכון. אז מסירים ממנו את ההרשאות הללו.

<היו"ר ניסן סלומינסקי:>
זה אני אומר לה. אותו הדבר גם בצבא. היא רוצה שיהיה מישהו עשרים או שלושים שנים.

<ענת ברקו (הליכוד):>
כן, אבל זה המח"ש שלך. 

<היו"ר ניסן סלומינסקי:>
אני מדבר על העיקרון.

<ענת ברקו (הליכוד):>
אלה חקירות מאוד רגישות. 

<היו"ר ניסן סלומינסקי:>
אם את מדברת על איך לבנות את המח"ש של הצבא, זה סיפור נפרד.

<ענת ברקו (הליכוד):>
לא. הם קוראים לזה מח"ש של הצבא.

<קריאה:>
מפקד היחידה יוכל בעצמו לקבל את ההחלטות? הרי הרבה פעמים מאצילים את הסמכות לגורמים נוספים, לקבל החלטה יחד. זה משהו שהוא הגיוני.

<היו"ר ניסן סלומינסקי:>
איך לבנות את המח"ש של הצבא, זה לא ענייננו כרגע. את דיברת על נקודה נכונה, שנותנים שם אישור למישהו שיכול להיות שאחרי שלוש שנים הוא כבר לא יהיה שם. כמובן ייקחו לו את האישור אבל אחרי שלוש שנים הוא לא יהיה. אמרתי שהתופעה הזאת קיימת גם במשטרה כאשר יש אישורים לאנשים ואחרי שלוש שנים הם כבר לא נמצאים ולוקחים להם את האישור. אני אומר, מה אנחנו משקיעים כאן לפתור את הבעיה הזאת כשיש לי כאן אותו דבר בדיוק. אני לא יכול לפתור אצל כולם ולהגיד גם למשטרה שתיקח רק כאלה שיהיו עוד עשרים שנים. אנחנו מודעים לזה. מה אני יכול לעשות? כבר נתתי דוגמאות. יכול להיות מישהו שהיה בצד האחד והיה ראש היחידה, יצא משם ועכשיו הוא עובד בצד השני. כך החיים. אין לנו מה לעשות. אנחנו מקווים שכל אחד מהם הוא אמין וישר וכל מה שהוא ידע, נשאר אצלו טמון ולא יוצא החוצה. 

נראה. נקבל את ההחלטה.

כמו שאמרתי, את המוסד נעשה בפעם הבאה.

<נועה ברודסקי לוי:>
בעיקרון עצרנו בדיון הקודם בסעיף 10.

<היו"ר ניסן סלומינסקי:>
אני מודה לכם אנשי הצבא. לפחות מהסקירות ששמענו, אני לא יכול להגיד שאני ישן לגמרי בשקט, אבל אני רואה שגם המשטרה וגם אתם מטופלים ברמה מאוד מאוד מאוד גבוהה. גם משרד הביטחון.

<נועה ברודסקי לוי:>
היה חשוב לחדד כאן שהשינויים המרכזיים שעושה הסעיף הוא מעבר של חלק מהגופים מהתוספת הראשונה שהייתה בחוק הקיים לגישה הישירה, אגף המודיעין שדיברנו עליו עכשיו שגם הורחב מביטחון שדה בכלל לאגף המודיעין של צה"ל, המוסד שעובר מהתוספת הראשונה לגישה הישירה, עליו עוד לא דיברנו ונדבר עליו בדיון הבא, ואגף הממונה על הביטחון במערכת הביטחון שגם הוא היה בתוספת ועובר לגישה הישירה. גם מח"ש, שצוין כאן קודם שבעצם מתווספת עכשיו לגישה הישירה.

<היו"ר ניסן סלומינסקי:>
הבקשה שמופיעה כאן, היא מתואמת? זה משרד המשפטים, נכון?

<נועה ברודסקי לוי:>
מח"ש? כן.

<היו"ר ניסן סלומינסקי:>
לא. הצעת החוק. היא מתואמת גם עם המשרד לביטחון פנים?
<ליאורה סולטן:>
בוודאי.

<היו"ר ניסן סלומינסקי:>
לא בוודאי. אני יכול להראות לך רק מהדיון הקודם שיש חילוקי דעות ויכול להיות שלא מסכימים. 

<ליאורה סולטן:>
המשרד לביטחון פנים היה חלק מהוועדה של פרופסור רות קנאי לאורך כל השנים.

<היו"ר ניסן סלומינסקי:>
גם אם היה שותף, יכול להיות שהוא חושב אחרת. רק רציתי לדעת שזה מתואם כי יכול להיות שאתם באים ואומרים שאם אתם פותחים אותנו לגמרי, זה יכול ליצור בעיות מכיוון שאתם רואים את זה אולי. גם את זה היה חשוב לשמוע אבל אם אתם חושבים שזה בסדר וזה לא ייצור בעיות, כי אתם בסך הכול אחראים על זה. ככל שמוסיפים לכם יותר כאלה של גישה ישירה, יכול להיות שאתם אומרים גוועלד. אם יש מחשבה כזאת – נשמע אותה. אבל אם זה מתואם אתכם, אני מבין שאתם מסכימים עם זה.

<ליאורה סולטן:>
כן.

<ענת ברקו (הליכוד):>
אבל הזיהוי הוא ודאי. אתם תמיד יודעים מי לוקח את הנתונים.

<היו"ר ניסן סלומינסקי:>
ודאי.

<ענת ברקו (הליכוד):>
זה הכי חשוב.

<ליאורה סולטן:>
לגבי המשטרה. לגבי גופי גישה ישירה נכון להיום, הקיימים היום, להוציא כמובן את המוסד והמלמ"ב שהיום הם אינם גופי גישה ישירה, אין לנו בעצם את היכולת גם לקבל אפילו את הכללים שלהם. הכללים, אמרנו שהם מאושרים כאן ולי אישית אין את טיוטת הכללים או את הכללים עצמם שהתקבלו כאן בוועדה. מכוח הכללים הם יודעים בדיוק. יכול להיות שהכללים די דומים לפקודה שלנו, שזה פר תפקיד, וכמו שהסברתי, וחשוב לי אולי להדגיש את זה שוב, כך אולי תנוח דעתך. כמו שאמרתי, בפקודה עצמה, גם כאשר אנחנו גוף גישה ישירה, לא כל אחד מקבל כמובן את הגישה הישירה. כל תפקיד עם היקף המידע שלו. שונה הדבר מה רואה סייר בשטח ומה שרואה כמובן יועץ משפטי במשרד. כמובן שזה מרחק גדול מאוד, ובצדק. אותו דבר, אני משערת שבגופים הללו שהם גופי גישה ישירה, התפקידים של חוקר אינם זהים למי שבעצם בודק ביטחונית מהימנות. שם בטח הוא יראה גישה ישירה מלאה וחוקר יראה היקף מצומצם יותר. אבל עדיין אני לא יודעת את הכללים שלהם.

<נועה ברודסקי לוי:>
בעצם אין את אותו פיקוח של המשטרה שיש גם על השוטרים וגם על הגופים שמקבלים.

<ליאורה סולטן:>
נכון. של הגישה הישירה בלבד. אני מדגישה. שלא ישתמע לגופים האחרים, שם בהחלט יש לי פיקוח.

<חגית לרנאו:>
זאת רק אינדיקציה לכך שצריך לצמצם ככל האפשר את הגופים שיש להם גישה ישירה למרשם.

<היו"ר ניסן סלומינסקי:>
לכל גוף יש את הפיקוח על עצמו עם כללים ואולי יש גופים שיש עליהם פיקוח הדוק יותר או קפדני יותר, אפילו גם מהמשטרה. גם זה יכול להיות. לפחות כך נאמר.

<נועה ברודסקי לוי:>
בנושא של אותה יחידה במשטרה, מה שעלה עכשיו, האם אתה רוצה עכשיו? אני מדברת על אותה יחידה שחוקרת המשטרה הצבאית, המקבילה של מח"ש.

<היו"ר ניסן סלומינסקי:>
לא של המשטרה. של הצבא.

<נועה ברודסקי לוי:>
כן.

<היו"ר ניסן סלומינסקי:>
נשאיר את זה. נחשוב. כשנסיים עם המוסד, נעשה את זה. אני מניח שנוסיף אותם כי אני לא רואה סיבה לא להוסיף. אנחנו מגמגמים אבל בכל אופן נחכה עד אחרי שנדון במוסד. לא נצטרך להזמין אותם שוב. כבר מיצינו את הדיון.

<נועה ברודסקי לוי:>
לעניין סעיף קטן (ב) שבעצם קובע שבאמת כל גוף יקבע כללים, שר המשפטים ואחר כך הם צריכים להגיע לאישור ועדה, חלקם לאישור ועדת חוקה וחלקם לאישור של ועדה משותפת של ועדת החוקה וועדת החוץ והביטחון. 
לדעתי הכללים שמגיעים רק לוועדת החוקה הם בעצם הכללים שקשורים למשטרה ואני מניחה שהכוונה הייתה להכניס גם את מח"ש לכאן.

<ישי יודקביץ:>
יש טעות בין 2 ל-3.

<נועה ברודסקי לוי:>
כן. נראה לי שצריך לעשות 7 ולא 6.

<ישי יודקביץ:>
יש טעות סופר בין 2 ל-3.

<נועה ברודסקי לוי:>
1 ו-7 בעצם מגיעים לוועדת חוקה וב-3 עד 6, צריך להיות בוועדה המשותפת.

<ישי יודקביץ:>
בדיוק.

<נועה ברודסקי לוי:>
יש את סעיף קטן (ג) שקובע שכל העברת המידע בין אותם גופים שהגישה ישירה, לא כפופה לא להגבלות שהחוק הזה קובע ולא מסירת הודעה.

<היו"ר ניסן סלומינסקי:>
לא הבנתי. כן יש יכולת להעברת מידע?

<נועה ברודסקי לוי:>
ביניהם כן. זה בעצם מה שאומר סעיף קטן (ג).

<היו"ר ניסן סלומינסקי:>
כלומר, כל אלה שיש להם גישה ישירה.

<גבריאלה פיסמן:>
הרעיון הוא שהם יוכלו להעביר מידע ביניהם לצורך שיתופי פעולה.

<היו"ר ניסן סלומינסקי:>
זאת אומרת, ליאורה תתקשר עם רווית ויוכלו להעביר מידע?

<גבריאלה פיסמן:>
באופן עקרוני, גוף שמקבל מידע מהמרשם הפלילי, חייב לשמור אותו בסוד ואין לו שום אפשרות לחלוק אותו עם אף גוף. מאחר שאנחנו מדברים על גופים שהם כולם גופים שזכאים לקבל את המידע באותו היקף, ההנחה היא שהם יוכלו להעביר את המידע ביניהם - - -

<היו"ר ניסן סלומינסקי:>
נניח לרווית יש יכולת לדבר על אנשים מסוימים או על דברים מסוימים. היא לא יכולה להיכנס למידע ולשוטט בו.

<גבריאלה פיסמן:>
נכון.

<היו"ר ניסן סלומינסקי:>
אני בטוח שליאורה משוטטת במידע, ברישום, הרבה יותר כי יש לה אנשים אחרים. מה הקשר ביניהם? מה פתאום שישבו ויחליפו אינפורמציה?

<גבריאלה פיסמן:>
אדוני, אולי כדאי לשמור את זה לדיון הסגור ואז הגופים אולי יוכלו לפרט על שיתופי הפעולה.

<גדי זילברשלג:>
אדוני היושב, זה עלה בדיון הסגור.

<קריאה:>
שיתוף פעולה בין גופי הביטחון.

<קריאה:>
אלה הדוגמאות שהעברנו בדיון הסגור על הפעולות.

<היו"ר ניסן סלומינסקי:>
בתוככם אבל לא בגופים אחרים.

<גבריאלה פיסמן:>
לא. רק בין הגופים של הגישה הישירה.

<היו"ר ניסן סלומינסקי:>
צבא ומשטרה נניח, בין שתיכן אני יכול להבין, אבל בין שלושתכם, נניח גם כי כך זה היה עד עכשיו אולי, אבל נניח להכניס גם את המשטרה, שאלה תחומים אחרים ואנשים אחרים. בסדר, נדבר על זה בנפרד.

את (ג) תשאירי.

<גבריאלה פיסמן:>
אדוני, אני רק אבהיר שהסמכות להעביר מידע בין גופי הגישה הישירה היא סמכות שקיימת כבר היום. אין שינוי במובן הזה למעט הוספת הגופים הנוספים שהזכרנו, המוסד והמלמ"ב.

<היו"ר ניסן סלומינסקי:>
יכול להיות אבל אני לא הייתי עת קבעו את זה. לכן אני שואל. בסדר. נדבר על זה בנפרד.

<נועה ברודסקי לוי:>
אנחנו עוברים לסעיף 11. אני רק אציין שבדיון הקודם היו כמה דברים ששמענו שעוד נדבר עליהם שוב ושגם נעשה עליהם איזושהי חשיבה, על העניין של הסכמה, מתי תתבקש הסכמה נוספת, מתי יימסר מידע לאדם שעליו נמסר מידע. זה מתקשר יותר לסעיף 12 שיותר רלוונטי לנושא הזה. בינתיים נמשיך בסעיף 11 ואחר כך נחזור לזה.

11.
מסירת מידע מהמרשם הפלילי לגופים ולבעלי תפקידים

(1) המשטרה תמסור מידע מן המרשם הפלילי לגופים ולבעלי התפקידים המנויים בתוספת הראשונה לצורך מילוי תפקידם ואם מנויה בתוספת המטרה לשמה ניתן להעביר את המידע, למטרה זו בלבד. לעניין סעיף זה, מידע מן המרשם הפלילי – למעט מידע על ההרשעות שנמחקו.
(2) שירות הביטחון הכללי רשאי למסור מידע מן המרשם הפלילי לגופים ולבעלי התפקידים המנויים בתוספת הראשונה לצורך מילוי תפקידיהם ואם מנויה בתוספת המטרה לשמה ניתן להעביר את המידע, למטרה זו בלבד.
(3) המשטרה הצבאית רשאית למסור מידע מן המרשם הפלילי לגופים ולבעלי התפקידים המנויים בפרטים 2(2), (3), (13) ו-(14), 3(3) ו-5(8) לתוספת הראשונה – אלה גופים שקשורים לצבא – לצורך מילוי תפקידיהם למטרות המנויות באותם פרטים בלבד.
(4) אמ"ן רשאי למסור מידע מן המרשם הפלילי לבעלי תפקידים המנויים בפרט 3(3) לתוספת הראשונה – זה הרמטכ"ל וראש אכ"א ומי שמינו לכך – לצורך מילוי תפקידיהם למטרות המנויות באותו פרט בלבד.
<היו"ר ניסן סלומינסקי:>
כל זה בהנחה שאנחנו מאשרים שהם יכולים להתחבר בחיבור ישיר.

<נועה ברודסקי לוי:>
כן.

(5) מסירת המידע מן המרשם הפלילי לפי סעיף זה תהיה לפי דרישת הגופים או בעלי התפקידים הזכאים לקבלו ולפי כללים שיקבע שר המשפטים בהתייעצות עם השר הממונה על אותו גוף או בעל תפקיד ובאישור ועדת החוקה חוק ומשפט של הכנסת. לעניין כללים לפי סעיפים קטנים (ב) עד (ד), באישור ועדה משותפת של ועדת החוקה חוק ומשפט של הכנסת וועדת החוץ והביטחון של הכנסת.
(6) לעניין גופים ובעלי תפקידים המנויים בתוספת הראשונה שהמידע נמסר להם מתוך מתן זכות או ביטול זכות, יימסר מידע אם הסכים לכך מבקש הזכות ויחולו לעניין הסכמה כאמור הוראות סעיפים 12(ו) ו-(ז). הוראות סעיף קטן זה לא יחולו לעניין גופים ובעלי תפקידים המנויים בפרטים 3(3) ו-5(5), (6), (8), (9) ו-(10) לתוספת הראשונה.
<היו"ר ניסן סלומינסקי:>
נצטרך לעבור על התוספת כדי לראות במי מדובר כאן.

<נועה ברודסקי לוי:>
כן. נצטרך לעבור על כל סעיף קטן בנפרד.

(7) השר, בהתייעצות עם השר לביטחון הפנים ובאישור ועדת החוקה חוק ומשפט של הכנסת, רשאי לשנות את התוספת הראשונה ולהוסיף לה גופים ובעלי תפקידים נוספים רק אם שוכנע כי הם מסוג הגופים ובעלי התפקידים המפורטים בפסקאות (1) עד (5) שלהלן וכי המידע חיוני לשם מילוי תפקידם ולתכליות המנויות באותה פסקה.

<היו"ר ניסן סלומינסקי:>
באישור ועדת החוקה.

<נועה ברודסקי לוי:>
כן. זה רק כדי לתת את שיקול הדעת בהמשך, לתת מסגרת. הכוונה שעל כל תיקון כזה יגיעו בחזרה לוועדת החוקה.

<היו"ר ניסן סלומינסקי:>
כן, אבל צריך כאן את שני השרים, גם את שר המשפטים וגם את השר לביטחון פנים.

<נועה ברודסקי לוי:>
נכון.

(1) רשויות חקירה לצורך ניהול חקירה.
(2) גופים ובעלי תפקידים על פי דין הקשורים להליך הפלילי ולמה שנגזר ממנו וכן גופים ובעלי תפקידים העוסקים בטיפול בחשודים, בנאשמים או במורשעים.
(3) גופים וממלאי תפקידים שהמידע נדרש להם מטעמי ביטחון המדינה לצורך מינוי עובדים או לעניין ביצוע עבודה, תפקיד או שירות בגוף כאמור.
(4) גורמים הממנים בעלי תפקידים בשירות הציבורי שאופי תפקידם והיקף האחריות הניתנים להם מצדיקים מסירת מידע לפי סעיף זה לצורך מינוי כאמור.
(5) גופים או בעלי תפקידים שהמידע נדרש להם מהטעמים המפורטים בפסקאות (1), (2) או (3) שבסעיף 12(ג) ובלבד שיש חשש לפגיעה משמעותית באינטרס ציבורי חיוני אם לא יימסר המידע לאותם גופים או בעלי תפקידים ואם היקף המידע האפשרית ועוצמתה הם ברמה הגבוהה במיוחד המצדיקה מסירת מידע בהיקף רחב יותר מהנמסר לפי סעיף 12.
<גבריאלה פיסמן:>
סעיף 11 מדבר על הגופים שמקבלים מידע עד תום תקופת המחיקה. אלה הגופים שמקבלים את המידע בהיקף הרחב, גם תקופת התיישנות וגם תקופת המחיקה. הגופים מנויים בתוספת. מה שהחלטנו לעשות, אלה שני דברים. האחד, לחלק את הגופים בצורה הגיונית. הם בעצם לא היו מחולקים ולא היו מסודרים. זה נעשה בתוך התוספת עצמה. הדבר המרכזי שהוא המלצה של ועדת קנאי, לקבוע את אמות המידה להכללה בתוספת הזאת כי מאז מועד חקיקת החוק הגופים היו מגישים בקשות להימנות על התוספת הראשונה או לקבל מידע מהמרשם הפלילי, לא הייתה כל חשיבה מסודרת לגבי האופן שבו הם יקבלו, מה הם השיקולים, מתי הם יקבלו מידע רחב יותר ומתי הם יקבלו מידע מצומצם יותר, היכן נכון לכלול אותם ובעצם עכשיו אנחנו מבנים את שיקול הדעת בהקשר הזה. אלה השיקולים שמנויים בסעיף (ז), אלה סוגי הגופים שמתייחסים.

ליאורה, את רוצה להוסיף?

<ליאורה סולטן:>
לא. אמרת את זה מדויק.

<היו"ר ניסן סלומינסקי:>
תני לי לשאול עוד פעם כי זה מציק לי. מי שיש לו ישירות, הוא יכול להתחבר למרשם והוא מוציא מה שיש במרשם. במרשם חלק מהדברים לא נמצאים, כמו שאמרתם הרשעות שנמחקו או דברים נוספים שכנראה לא נמצאים במרשם אבל נמצאים בתיק. 

<גבריאלה פיסמן:>
הם נמצאים במרשם.

<ענת ברקו (הליכוד):>
הם נמצאים במרשם. השאלה מי יכול להגיע לזה.

<גבריאלה פיסמן:>
מי יכול לראות את זה.

<ענת ברקו (הליכוד):>
יש דברים שנמחקים.

<גבריאלה פיסמן:>
הם נמצאים במאגר. 

<היו"ר ניסן סלומינסקי:>
רק רגע. יש דברים שנמחקים מהמאגר או מהמרשם?

<חגית לרנאו:>
לזיכוי לא יהיה ביטוי.

<היו"ר ניסן סלומינסקי:>
נניח אחרי שבע שנים, יש דברים שנמחקים.

<חגית לרנאו:>
לא. 

<היו"ר ניסן סלומינסקי:>
תאמרו לי מה נמחק.

<חגית לרנאו:>
זיכויים. 

<ענת ברקו (הליכוד):>
נמחק פיזית.

<היו"ר ניסן סלומינסקי:>
לא מהתיק. מהמרשם. מהמאגר.

<ליאורה סולטן:>
זיכויים שאין לזה ביטוי במרשם הפלילי. תיקים שהסתיימו בחוסר אשמה שאנחנו סוגרים אותם בחוסר אשמה, אין להם ביטוי במרשם המשטרתי. כל תיק שיש לגביו ביטול רישום, אנחנו נדבר על זה בעתיד, יש שתי אופציות, או ביטול אוטומטי או ביטול שיקול דעת, אין להם ביטוי במרשם המשטרתי. יתר הדברים, אדוני, הכול, כולל.

<היו"ר ניסן סלומינסקי:>
גם אחרי שנים.

<ליאורה סולטן:>
כן. הרשעות שנמחקו, שזה המקסימום, שהן מחוקות, פרטי הרישום המחוקים. זאת איננה מחיקה פיזית אלא זה נשאר אבל גופים מאוד מאוד מצומצמים כדוגמת גופי גישה ישירה עליהם דיברנו, הם זכאים לקבל מידע כזה.

<היו"ר ניסן סלומינסקי:>
אותם דברים שלא נמצאים שמנית אותם אבל הם כן נמצאים בתיק, נכון?

<ליאורה סולטן:>
אדוני, שוב, יש הבדל. תיק הוא תיק החקירה.

<היו"ר ניסן סלומינסקי:>
אני יודע.

<ליאורה סולטן:>
לזה אדוני מתכוון?

<היו"ר ניסן סלומינסקי:>
אני לא יודע. תיק שהיה שיש בו את הכול ועכשיו הוא יורד לגנזך.

<קריאה:>
לא אם כן הם בוערו. רוב הדברים מבוערים בסופו של דבר.

<ליאורה סולטן:>
כן. אמרתי. אנחנו עובדים על פי התקנות.

<היו"ר ניסן סלומינסקי:>
בתיק הכול נשאר.

<ליאורה סולטן:>
אבל יש תיקים שמבוערים אחרי תקופות, שבע שנים, עשר שנים. יש פרמטרים.

<היו"ר ניסן סלומינסקי:>
בסדר, אבל בתקופה שעדיין התיק נמצא. מי שיש לו גישה ישירה, זה רק למאגר או שהוא יכול גם לגשת לתיק?

<ליאורה סולטן:>
לא. רק למאגר.

<היו"ר ניסן סלומינסקי:>
הוא לא יכול לקבל שום אינפורמציה מהתיק.

<ליאורה סולטן:>
ממש לא.

<היו"ר ניסן סלומינסקי:>
גם אם זה חשוב לו.

<קריאה:>
הוא יכול לבקש.

<ליאורה סולטן:>
יש נוהל. נניח מתנהלת פרשיה ויש איזה תיק שנסגר, הפרקליט רוצה לראות חומרים מהתיק שיכולים לסייע, אולי התיק יכול לקום ראייתית בעזרת התיק החדש שהוא קיבל לידיו, אפשר.

<היו"ר ניסן סלומינסקי:>
הוא יכול לקבל את התיק למרות שזה לא נמצא במרשם.

<ליאורה סולטן:>
אדוני, זה לא שייך למרשם. 

<היו"ר ניסן סלומינסקי:>
אני יודע. הוא יכול לקבל את כל הפרטים.

<ליאורה סולטן:>
כן, אבל זה תיק חקירה ולגבי זה יש הנחיות מסודרות איך בעצם אפשר לקבל תיק חקירה. אבל כן, הדוגמה שנתת היא דוגמה מצוינת.

<היו"ר ניסן סלומינסקי:>
נניח אמ"ן שיכול לקבל. נדמה לי שעד היום יש לו. יש לו או שאנחנו רק עכשיו נותנים לו?

<ליאורה סולטן:>
ביטחון שדה. יש גישה ישירה. 

<היו"ר ניסן סלומינסקי:>
יש לו גישה אבל אין לו גישה לתיקים.

<ליאורה סולטן:>
בהחלט לא.

<היו"ר ניסן סלומינסקי:>
הוא לא יכול.

<ליאורה סולטן:>
ממש לא. יש הנחיות מסודרות איך ניתן לקבל תיק. אזרח שרוצה להבין למה התיק נסגר נגדו בעילה מסוימת, אני נותנת דוגמה של אזרח. זה אותו הדבר. בסופו של יום זה אותו דבר. התיקים הם תיקי חקירה שברגע שהם הסתיימו כמו שאדוני אמר, הם יורדים לארכיון, לגנזך, לא משנה איך נקרא לזה, אבל בסופו של יום כל אדם שירצה לעיין בתיק, אם הוא מתאים וזכאי לקבל, יש פרוצדורה איך עושים את זה.

<היו"ר ניסן סלומינסקי:>
אני לא יכול לקבל את התיק של מישהו אחר.

<ליאורה סולטן:>
לא.

<היו"ר ניסן סלומינסקי:>
ודאי שלא.

<ליאורה סולטן:>
לא. אלא אם כן הייתה לך מעורבות בתיק ואתה מתלונן או קורבן.

<היו"ר ניסן סלומינסקי:>
אלה שיש להם גישה ישירה למרשם?

<ליאורה סולטן:>
אין להם קשר לתיק.

<היו"ר ניסן סלומינסקי:>
לתיקים אין להם גישה.

<ליאורה סולטן:>
ממש לא. לחלוטין אין קשר.

<גבריאלה פיסמן:>
זה לא כפוף לחוק המרשם הפלילי. יש הנחיית יועץ בעניין הזה. 

<ליאורה סולטן:>
הנחייה מספר 14/8.

<היו"ר ניסן סלומינסקי:>
בסדר. בסוף נבין.

<נועה ברודסקי לוי:>
אותם גופים שנמצאים בסעיף 11, הם גופים שמקבלים לא את הגישה הישירה אלא מקבלים מידע קצת יותר מצומצם כי הם כבר לא מקבלים את אותן הרשעות שנמחקו. אני חייבת לומר, כמו שגבי ציינה, יש כמה גופים, זה מחולק בגדול לגופי חקירה, לגופים בעלי תפקידים שקשורים להליך הפלילי בדרכים שונות אבל יש גם רשימה מאוד ארוכה של גופים כמו לשכת עורכי הדין, רשות מקומית, ראש שירות בריאות הנפש.

<היו"ר ניסן סלומינסקי:>
מה הם יכולים?

<נועה ברודסקי לוי:>
כל אלה, כל הגופים שמנויים בתוספת הראשונה, זכאים לקבל את היקף המידע הזה שהוא בעצם עד המחיקה. כל אותם תיקים עד המחיקה.

<גבריאלה פיסמן:>
לשכת עורכי הדין היא תוספת מהשנים האחרונות, בעקבות הנחיה של בית המשפט העליון.

<היו"ר ניסן סלומינסקי:>
אנחנו מדברים כאן גם על מה שנמצא במהלך חקירה. מה שנקרא תיק לא סגור. מה שנקרא מב"ד.

<סוזי עוזסיני ארניה:>
לא, לגבי לשכת עורכי הדין אין לנו גישה למב"ד. אם יש לנו גישה, זה לתיקים תלויים ועומדים לאחר שהוגש כתב אישום.

<נועה ברודסקי לוי:>
ההצעה עכשיו מרחיבה בעניין הזה. 

<סוזי עוזסיני ארניה:>
זה בעקבות התיקון מ-2012. בעקבות פסיקת בית המשפט העליון.

<היו"ר ניסן סלומינסקי:>
למה שלא נפתח את זה כבר לכל אזרח? אם כל כך הרבה גופים יש להם את הגישה. יש כאן כל כך הרבה גופים. אמרתם שעכשיו אתם הולכים להרחיב.

<גבריאלה פיסמן:>
לא. אנחנו לא מרחיבים את התוספת הראשונה. לא הרחבנו אותה בשום צורה, אלא רק סידרנו אותה. אין שם גורמים נוספים. קבענו את אמות המידה, את השיקולים בדיוק כדי שהדבר הזה לא יהיה פרוץ, כדי שאי אפשר יהיה להוסיף כל גוף שמבקש לקבל מידע מהמרשם הפלילי, כדי שיהיו שיקולים.

<היו"ר ניסן סלומינסקי:>
איזה גופים אמרתם שיש? לשכת עורכי הדין, ומי עוד?

<נועה ברודסקי לוי:>
בעיקרון יש כאן גופים של רשויות חקירה.

<גבריאלה פיסמן:>
אני חייבת לומר שלשכת עורכי הדין היא גוף חריג כיוון שככלל מעטים גופי העסקה שכלולים או גופים נותני הרישיון.

<היו"ר ניסן סלומינסקי:>
מי עוד חוץ מלשכת עורכי הדין?

<גבריאלה פיסמן:>
יש כמה גופים שהם גופים פיננסיים שהם נותני רישיון שכלולים בתוספת. אפשר לראות את סוגי הגופים. זה מסודר לפי סוגי גופים בתוספת. מרבית הגופים הם עדיין גופים שקשורים להיבט הפלילי או מלווים את ההליך הפלילי. יש לנו גם את הנציבות שזכאית לקבל מידע בהיקף רחב מטעמים של אמון הציבור במערכת הציבורית. יש לנו גופי חקירה, יש לנו גופים שקשורים להליך הפלילי ואלה הם עיקר הגופים. בנוסף יש לנו עוד גופים שהמידע נדרש להם לצורך אינטרס ציבורי שאנחנו מגדירים אותו כאינטרס ציבורי חיוני וגופים ובעלי תפקידים שהמידע נדרש להם מטעמים של ביטחון המדינה.

<היו"ר ניסן סלומינסקי:>
יותר קל היה לכתוב מי לא.

<גבריאלה פיסמן:>
אנחנו לא מרכיבים את הרשימה.

<היו"ר ניסן סלומינסקי:>
הם רשאים לקבל.

<ליאורה סולטן:>
הרשעות עד תום תקופת המחיקה בתיקים פתוחים.

<גבריאלה פיסמן:>
אני גם רוצה להזכיר שכל הגופים האלה אמורים לפעול לפי אמות מידה.

<היו"ר ניסן סלומינסקי:>
לשכת העיתונות לא כתובה כאן.

<גבריאלה פיסמן:>
לא כתובה. אדוני, באמת אני חושבת שאין מקום לציניות.

<היו"ר ניסן סלומינסקי:>
לא לציניות.

<גבריאלה פיסמן:>
כל הגופים האלה אמורים לפעול לפי אמות מידה, לשקול את המידע הפלילי לפי אמות מידה שקבועות בחוק, לקבוע נהלים פנימיים שייצרו את שיקול הדעת שלהם כשהם מקבלים מידע מהמרשם הפלילי. שמענו מהנציבות את האופן בו היא שוקלת את המידע הפלילי היום, עוד לפני החוק הזה. אנחנו חושבים שהמצב רק ילך וישתפר בעקבות הצעת החוק ושיקול הדעת אמור להיות מאוד מאוד מובנה באופן שכן יאפשר קליטה של אנשים בעלי עבר פלילי והעסקה שלהם ושילוב שלהם בגופים האלה.

<היו"ר ניסן סלומינסקי:>
למה לשכת עורכי הדין צריכה לקבל את זה? כי יש לה ועדת אתיקה?

<גבריאלה פיסמן:>
לשכת עורכי הדין, זה בעקבות פסיקה של בית המשפט העליון בפסק הדין בעניין קוסטין ונספרא. עשינו את זה בהנחיה של בית המשפט העליון. זו הסיבה שזה נכנס לתוספת הראשונה.

<היו"ר ניסן סלומינסקי:>
את לא מסכימה. את אומרת שכפו עליך.

<גבריאלה פיסמן:>
באופן עקרוני, לשכת עורכי הדין היא לא מסוג הגופים שזה טריביאלי שהם יקבלו מידע בהיקף כזה. למשל לצורך מתן רישיון לעיסוק ברפואה, זה לא המידע שמתקבל. מתקבל תקופה עד תום תקופת ההתיישנות ולא עד תום תקופת המחיקה.

<היו"ר ניסן סלומינסקי:>
לשכת רואי חשבון לא נמצאת?

<גבריאלה פיסמן:>
לא.

<ליאורה סולטן:>
זה רק לצורך הרישיון עצמו. להיות רואה חשבון. מועצת רואי חשבון תקבל הרשאות עד תום תקופת ההתיישנות שזו תקופה קצרה יותר, התקופה הכי מינימליסטית ותיקים פתוחים.

<היו"ר ניסן סלומינסקי:>
מה ההבדל בינה לבין לשכת עורכי הדין?

<ליאורה סולטן:>
גבי הסבירה. זה בעקבות אותו פסק דין.

<היו"ר ניסן סלומינסקי:>
יש בג"ץ.

<ליאורה סולטן:>
נכון. בהתחלה הם לא היו שם. כשאני התקבלתי ללשכת עורכי הדין, חתמתי על תצהיר שאני מסכימה שיעיינו במרשם הפלילי, הרשעות עד תום תקופת ההתיישנות. בעקבות אותו פסק דין, זה השתנה והכנסנו אותם לתוספת, פרט מ"ב נכון להיום.

<סוזי עוזסיני ארניה:>
אני מייצגת את לשכת עורכי הדין.

<היו"ר ניסן סלומינסקי:>
מה שאת אומרת זה כמייצגת או דעה פרטית שלך.

<סוזי עוזסיני ארניה:>
לא. בוודאי כמייצגת. 

<היו"ר ניסן סלומינסקי:>
מותר לך להגיד גם דעה שלך.

<סוזי עוזסיני ארניה:>
אני כאן מתוקף תפקידי כיושבת ראש ועדת חקיקה של לשכת עורכי הדין וגם כחברת הנשיאות בוועדת ההתמחות בלשכת עורכי הדין.

<היו"ר ניסן סלומינסקי:>
את זה אל תזכירי עכשיו כי אני אקבל עוד 300 מיילים.

<סוזי עוזסיני ארניה:>
חשוב לציין את הפרטים הללו כי זה בהקשר של ההתמחות. זאת אומרת, הסמכות היא לא לשכת עורכי הדין לכל האנשים בלשכת עורכי הדין שהם בתפקידים מרכזיים כאלה או אחרים אלא רק ליושב ראש ועדת ההתמחות ומה שנקרא תיקי ממונה. הוא בודק את התיקים באופן פרטני לבד וככל שזה מועבר לוועד המרכזי, זה מועבר בעילום שם לכל הנושא של העבר הפלילי עד המחיקה. בעקבות פסק הדין שליאורה ציינה קודם, זה פסק דין נספרא ופסיקת בג"ץ לאחר מכן, נקבע לא פעם בפסיקה שלשכת עורכי הדין היא למעשה נאמן של הציבור בכללותו, לא רק של עורכי הדין. אנחנו לא גילדה כגילדה אלא אנחנו גם נאמן של הציבור. עורכי הדין משמשים ככונסי נכסים, יש להם ייפויי כוח לנכסי נדל"ן, הם מחזיקים בנאמנות כספים, הרגישות כאן היא כל כך גדולה שבית המשפט העליון אמר שצריך לבחון כאן את אותה קשת של מקרים שנכנסים מלכתחילה ויכולים לעבור את המסננת הזאת. לכן אנחנו למעשה גוף שהוא נאמן של הציבור בכללותו ולא רק של ציבור עורכי הדין. על זה צריך להיות הדגש. להבדיל מלשכת רואי החשבון, אנחנו גוף סטטוטורי ואנחנו קיבלנו גם על פי דין את הסמכויות שלנו.

<היו"ר ניסן סלומינסקי:>
את דורכת על יבלות. 

<סוזי עוזסיני ארניה:>
לא. אני מציינת את הדברים.

<היו"ר ניסן סלומינסקי:>
אנחנו יודעים. על זה הם בוכים כל הזמן.

<סוזי עוזסיני ארניה:>
בכל מקרה, זה בהתאם לפסיקת בית המשפט העליון ולכן גם חשוב לדעת שהחשיפה היא לא חשיפה גלובלית או חשיפה רחבה אלא כפי שאמרתי קודם, רק בתיקי ממונה שמועברים לוועד המרכזי בעילום שם.

<היו"ר ניסן סלומינסקי:>
מי שכן יכול לראות את זה, זה רק אחד ויחיד.

<סוזי עוזסיני ארניה:>
יושב ראש ועדת ההתמחות הארצית שהוא מקבל את זה כתיק ממונה.

<היו"ר ניסן סלומינסקי:>
כשהוא מתמנה ליושב ראש ועדת ההתמחות הארצית, נדרשים ממנו כל מיני תנאים מסוימים? הוא מקבל חומר נפץ לידיו. הוא יכול לקבל. השאלה אם הוא נבחר וכשהוא נבחר, האם בודקים את כל זה או שזה הולך לפי כל מיני חלוקות פוליטיות או לא פוליטיות? פוליטיות, לא מתכוון פוליטיות מפלגתיות אלא כמו כל ארגון.

<סוזי עוזסיני ארניה:>
מדובר באדם בכיר שמכהן הרבה מאוד שנים, גם בתוך לשכת עורכי הדין וגם בכלל והרבה שנים הוא בעצמו עורך דין ויש לו את כל הניסיון הדרוש גם בתחום של פסיקה של התמחות.

<היו"ר ניסן סלומינסקי:>
אני לא מדבר על אדם ספציפי שמכהן היום. טוב לי שאני לא יודע מי זה. אני שואל איך לקראת מינוי של אדם כזה, אם יש לו את הדברים האלה, צריך גם לדעת את האחריות ולבדוק שאכן הוא יכול לענות על הקריטריונים, כמו שאני מניח שעושים בכל שמערכת אחרת ולפני שנותנים למישהו את היכולות והגישה הזאת, את האינפורמציה שהוא יקבל, בטח עושים בדיקות לוודא שהאיש גם בהיבט הזה מתאים.

<סוזי עוזסיני ארניה:>
אני בטוחה שהדברים האלה נעשים. הבחירה הזאת היא לא אקראית או פוליטית. אני כן חייבת לציין שזה מאוד חשוב שיהיה אדם כזה שעושה את הסינון הזה גם בתיקי ממונה או בכלל בכל המקרים שמובאים בפני ועדת ההתמחות מכיוון שאחרת, אם זה יהיה למשל עד תקופת ההתיישנות, זאת אומרת שגם שבע שנים אחרי שאדם זייף מסמכים ועבר עבירות תקיפה קשות כלפי מישהו וביצע עבירה של שיבוש הליכים בעניין הזה וכולי, אדם כזה לא יכול בסופו של דבר להתקבל באופן אוטומטי לשורותיה של לשכת עורכי הדין ולבוא ולייצג אותך ואת כל מי שנמצא כאן היום, אותי, אותה ואותו. זאת אומרת, הדבר הזה הוא דבר מאוד מסוכן ומאוד רגיש והלשכה עושה בזה שימוש מבוקר מאוד ומאוד מאוזן.

לכן אני חושבת שגם בעקבות פסיקת בג"ץ יש הצדקה לכך שאנחנו נמצאים כרגע בתוספת.

<היו"ר ניסן סלומינסקי:>
עוד שאלה שאולי לא תעלה על הדעת אבל סתם. נניח השופטים, הם נמצאים תחת החסות שלכם לצורך הנושא הזה?

<גבריאלה פיסמן:>
הוועדה למינוי שופטים.

<סוזי עוזסיני ארניה:>
יש גם את הוועדה למינוי דיינים.

<היו"ר ניסן סלומינסקי:>
יש מישהו שלא מופיע כאן? בטח חברי הכנסת לא כאן.

<אן רייפלד-ביגמן:>
אגף המשמעת, נציבות שירות המדינה. אנחנו נכללים בתוספת. הבקשה שלנו היא מאוד קטנה והיא להוסיף מילה אחת כמו מועמד. בסעיף 5, אחרי התוספת הראשונה, יכול לכאורה להשתמע שאנחנו מוסמכים והרי כל המטרה של הסעיף היא לבדוק מועמדים לשירות המדינה. זו הבקשה היחידה שלנו, שתוסף המילה מועמד לשירות המדינה. המלים מועמד לשירות המדינה. אחרת לבדוק עובדים זה נחמד, זה יפה וזה חשוב, אבל העבודה כשומר הסף, זה מה שחשוב.

<נועה ברודסקי לוי:>
רשמנו לפנינו. כשנגיע לתוספת, נקרא אותה ויש גם עוד תיקונים של משרד המשפטים. בכל מקרה, רשמתי את ההערה כדי שנדון בכך עת נגיע לסעיף.

<היו"ר ניסן סלומינסקי:>
יש בזה הגיון גדול.

<אן רייפלד-ביגמן:>
מועמד לשירות המדינה. 

<היו"ר ניסן סלומינסקי:>
כי הרי מהרגע שהוא נכנס לשירות המדינה, כבר אי אפשר להוציא אותו. נכון?

<אן רייפלד-ביגמן:>
אפשר.

<היו"ר ניסן סלומינסקי:>
זה כמו מסמר בלי ראש. 

<נועה ברודסקי לוי:>
זה כן מעלה נושא. גם הנציבות, כמו שאמרנו, נמצאת בתוספת הראשונה ולא השנייה ואני חושבת שבכל מקרה - - -

<היו"ר ניסן סלומינסקי:>
היא הסבירה לנו את זה בפעם הקודמת בצורה יפה ומשכנעת, שזה רק הנציב והסגן שלו והם רק בודקים.

<אן רייפלד-ביגמן:>
ואני.

<היו"ר ניסן סלומינסקי:>
מתוך צניעותך, לא אמרת את זה.

<אן רייפלד-ביגמן:>
יש עוד גורמים.

<היו"ר ניסן סלומינסקי:>
שאתם מחליטים. אתם בודקים אם זה רלוונטי לאותו מכרז.

<נועה ברודסקי לוי:>
אני חושבת שכדאי להבהיר גם בסעיף 11 וגם בסעיף 12 שעוד מעט נגיע אליו לגבי התוספת השנייה שבכל מקרה מי שמקבל את המידע, זה לא הגורם המחליט. זאת אומרת, שיהיה ברור שזה עובר מסננת בתוך אותו גוף. המידע עובר אחרי סינון רק אם הוא רלוונטי למי שמקבל.

<אן רייפלד-ביגמן:>
אם מותר לי לומר לליאורה, אני מקווה שהיא תחזק אותי, ברוב המקרים המידע שאנחנו מקבלים הוא המידע הפלילי שמותר לנו לשקול. כלומר, לא צריך אותי כמסננת. מעבר לעובדה שאני יושבת עם כל השיקולים ואני אומרת שיש כאן מידע אבל נניח במקרה של עובדים ככוח עזר בבתי חולים, שם יש מצוקה רבה כפי ששרונה תוכל להעיד, בדרך כלל אני עושה את האיזונים בין הצרכים של המשרד אבל מבחינת סינון של המידע הפלילי, זה קורה שאני רואה מידע שלא צריך להיחשף אלי ואז אני לא מעבירה אותו הלאה. אבל אלה מקרים מעטים.

<היו"ר ניסן סלומינסקי:>
אבל אם את מקבלת חומר שכתוב בו שיש לו עבר מסוים אבל הוא לא רלוונטי נניח למכרז עליו מדובר.

<אן רייפלד-ביגמן:>
אדוני, השאלה היא מה זה רלוונטי וזו שאלה מאוד סבוכה.

<היו"ר ניסן סלומינסקי:>
אמת.

<אן רייפלד-ביגמן:>
משום שברוב המקרים בעבודה בשירות המדינה יש שאלה לגבי המהימנות. 

<היו"ר ניסן סלומינסקי:>
אם כך, פתחת את זה לכל. אין כאן תקנת השבים. אז כדאי למחוק את הנושא של תקנת השבים.

<אן רייפלד-ביגמן:>
לא, לא אדוני. 

<היו"ר ניסן סלומינסקי:>
אם למישהו פעם היה משהו והוא איבד את המהימנות - - -

<אן רייפלד-ביגמן:>
אדוני, אני אמרתי גם בדיון הקודם. בערך קרוב ל-85 אחוזים מהבקשות שמגיעות אלי, אני מאשרת אותן ומספר מאוד גדול גם הנציב מאשר.

<היו"ר ניסן סלומינסקי:>
מה פירוש מאשרת? הכוונה שאת לא מעבירה את זה.

<קריאה:>
קולטת אותם.

<אן רייפלד-ביגמן:>
אני מאשרת את קבלתו לשירות המדינה חרף המידע הפלילי.

<היו"ר ניסן סלומינסקי:>
יש הרי ועדת מכרזים. אתם לא ועדת מכרזים. מי שיושב מטעמכם בוועדת המכרזים, אם זה חומר רלוונטי, הוא צריך לקבל כי תארי לך שהוא לא מקבל וועדת המכרזים קיבלה מישהו ופתאום אתם פסלתם אותו. אז מה עשיתם? כתבתם באותיות הכי גדולות שהאיש ההוא, יש לו. 

<אן רייפלד-ביגמן:>
כפי שאמרתי בדיון הקודם, אני לא עוסקת במכרזים.

<היו"ר ניסן סלומינסקי:>
אני מדבר על אלה של המכרזים.

<אן רייפלד-ביגמן:>
אני כן אמרתי בדיון הקודם שמשרות חייבות במכרז ומגיעות אלי, אלה המקרים בהם מועמדים לא הצהירו על העבר ואז הוועדה לא ידעה. אז בדרך כלל יש הליך של ביטול הוועדה וכינוסה מחדש. אז הוועדה עושה את השיקולים. יש בפניה את המידע הפלילי שהיא צריכה לדעת. לפי פסיקת בית הדין לעבודה ולפי פסיקת הבג"ץ לרוב זה מידע רלוונטי והיא עושה את השיקולים. אני יכולה להגיד לאדוני שאמנם לא הייתה ועדת מכרזים פר-סה כי היא פטורה מחובת המכרזים בגלל הסיווג הביטחוני. אתמול הייתה ועדה, אמנם בעניין של עבר משמעתי אבל לצורך העניין זה אותו הדבר, עבר משמעתי אפילו סופר רלוונטי כי זה נעשה במסגרת תפקיד דומה, ועדיין הוועדה החליטה שבגלל חלוף הזמן אפשר לקלוט אותו. כלומר, ברגע שהמידע נעשה ועבודת הוועדה היא מספיק רצינית והם שוקלים את כל השיקולים, כפי שאני שוקלת לעניין של משרות בכירות נמחק, זה עובר.

אני מבינה שמה שטורד את אדוני זה תחום הזמן מהרגע שנעברה העבירה עד המחיקה. אני לא יודעת אם אדוני יודע אבל תקופת המחיקה וההתיישנות תלויים בעונש שנגזר על הנאשם. זה אומר שבדרך כלל התקופות האלה מתחילות לרוץ אחרי ריצוי העונש.

<היו"ר ניסן סלומינסקי:>
אם נניח יש תיק שהוא תלוי, מב"ד. או כל מיני דברים כאלה, הבנתי שאת מדברת על כך שאם נניח מחפשים, יש מכרז למצוא נניח אב בית או שרת בגן ילדים, והאיש הזה, גם אם יש חקירה נגדו על משהו שקשור לילדים, זה מידע רלוונטי שיעבירו כדי שלשם הוא לא יגיע. אבל יש דברים שהם לא רלוונטיים למכרז. אז מה זה תקנת השבים אם בכל דבר צריך?
<אן רייפלד-ביגמן:>
כרגע יש מכרז או יש משרה שפטורה ממכרז ומגיעה אלי, ונניח שהמכרז הוא לפקידת קבלה בבית חולים והמב"ד הוא על גניבה. אני אמורה לקחת את זה בחשבון או לא אמורה לקחת את זה בחשבון?

<היו"ר ניסן סלומינסקי:>
תגידי לי את. את תפסלי.

<אן רייפלד-ביגמן:>
לא. לא בהכרח. אני אברר מה התפקיד שלה כולל. אם התפקיד שלה כולל ניהול כספים, זה יהיה יותר רלוונטי. אם היא פקידת קבלה רק של רישום חולים, המידע הזה יהיה פחות רלוונטי. אדוני כל הזמן מנסה שההבניה של שיקול הדעת תהיה מהחוק ומלכתחילה, שזה בלתי אפשרי ועל זה גם אמרתי את הדברים שלי בדיון הקודם. הדיון צריך להיעשות תמיד לגופו של עניין ולגופו של מקרה.

<היו"ר ניסן סלומינסקי:>
אני מסכים אתך אבל את מדברת על תחום בו אין ועדת מכרזים ויש מינוי.

<אן רייפלד-ביגמן:>
גם בוועדת מכרזים, שיקול הדעת אמור להיות - - -

<היו"ר ניסן סלומינסקי:>
צריכים לקבל החלטה אם מעבירים לנציג שלכם בוועדה הזאת או לא. אם את אומרת שהשיקול שלך נניח הוא רחב, אם הוא פעם נפל, אז ממילא הוא איבד אמון ואנחנו בשירות המדינה רוצים שכל האנשים יהיו אנשים אמינים, אז איבדנו את כל הנושא של תקנת השבים.

<אן רייפלד-ביגמן:>
לא. אדוני לא הבין אותי. אני רוצה לתקן. כשאני אומרת ששאלת האמינות היא שאלה חשובה, היא לא נגועה רק לשאלה האם יש או אין עבר פלילי. היא נגועה בשאלה איזה עבר פלילי, כי יש עבר פלילי שהוא נגוע בשאלת המהימנות, אבל היא גם נגועה בשאלה האם לאדם יש עבר פלילי שהוא אמור להצהיר עליו והוא לא מצהיר עליו, זו שאלה של מהימנות. אם אתה אומר לי שאני רוצה שאתם תגדירו מראש איזה עבירות הן רלוונטיות ואיזה לא - - -

<היו"ר ניסן סלומינסקי:>
אבל אני שואל אותך מה ששאלתי כאן. אם זה תיק מב"ד ויכול להיות שהוא אפילו לא יודע על כך.

<קריאה:>
בוודאי שהוא יודע.

<אן רייפלד-ביגמן:>
לא. הוא נחקר.

<היו"ר ניסן סלומינסקי:>
אולי הוא לא יודע ואולי הוא יודע.

<ליאורה סולטן:>
לא. אין דבר כזה. אדוני, הוא נחקר. הוא חייב לדעת. תיק מב"ד קם כאשר אדם הופך להיות חשוד. הוא לא יכול שלא לדעת כי הוא בעצם נחקר תחת אזהרה. רק לאחר מכן בעצם מוקם התיק.

<היו"ר ניסן סלומינסקי:>
ועד שהוא נחקר, כל העבודה שנעשית לפני כן?

<ליאורה סולטן:>
אם זה משהו שהוא חסוי ומאחורי הקלעים, ברור שזה לא. אז אף אחד לא ידע.

<היו"ר ניסן סלומינסקי:>
זה לא מופיע בכלל?

<ליאורה סולטן:>
ברור שלא. זו המטרה. זה ההבדל.

<היו"ר ניסן סלומינסקי:>
זה גם חידוש. רק מהרגע שזה הפך לגלוי.

<ליאורה סולטן:>
ברור. מהרגע שהוא נחקר. יש פרוצדורה. צריך להזהיר אדם, להגיד לו מה הזכויות שלו, זכות ההיוועצות. יש דרך. צריך להטביע אותו, לצלם אותו, כל הדברים הללו ורק אחר כך מוקם בעצם המב"ד. התיק. רק לאחר מכן יש לזה בעצם ביטוי במרשם המשטרתי.

<אן רייפלד-ביגמן:>
בהמשך לדברים שאדוני שואל. אני רוצה להבהיר שגם אם יש לו מב"ד והוא מצהיר על כך, בסופו של דבר זה תלוי. אני מחזירה את אדוני לדוגמה שנתתי בדיון הקודם וכדי לא לגזול מזמן הוועדה עכשיו אני מבקשת מאדוני שיעיין בפרוטוקול הדיון הקודם ויראה. אלה דברים דקים שלמרות הנטייה הטבעית, ואני שותפה לאדוני בנטייה הטבעית של בואו נעשה איזה שהן עבירות חמורות והן תמיד יהיו רלוונטיות, לא תמיד זה אפשרי.

<היו"ר ניסן סלומינסקי:>
אני מנסה לחשוב איך נכנסנו לכל הדו שיח הזה. כלומר, למה. זה שביקשת שזה יהיה גם מועמד, זה ברור. 

<אן רייפלד-ביגמן:>
לשאר הדיון יש לי עוד הערות, אדוני. כשנגיע לדברים האלה, בוא נדבר שוב.

<חגית לרנאו:>
אני רוצה לחדד. קודם כל, דווקא לגבי מכרזים. שהוועדה תשים לב, לגבי מכרזים המידע שמועבר הוא מצומצם יחסית.

<נועה ברודסקי לוי:>
הוא התכוון לקבלת העובדים. את מדברת על התוספת הרביעית.
<חגית לרנאו:>
כן.

<היו"ר ניסן סלומינסקי:>
רק עובדים. קבלת עובדים. בדרך כלל במקומות מכובדים עושים מכרז לקבלת עובדים.

<חגית לרנאו:>
הערה נוספת לגבי הדיון שהיה גם עם לשכת עורכי הדין. צריך לשים לב שלפחות היום, התקופה המצטברת של התיישנות פלוס מחיקה, היא בדרך כלל 17 שנים. בעבירות חמורות עם עונשים חמורים זה יותר. יש מעט עבירות שזה פחות. לכן התקופה של התיישנות היא שבע שנים והתקופה של מחיקה היא עוד עשר שנים והשאלה שנשאלת היא גם שאלה שצריכה להיות מופנית בכל זאת ללשכת עורכי הדין, כמה זה רלוונטי שאדם הורשע בעבירה לפני 12 שנים.

<גדי זילברשלג:>
יש הצעה לקצר את הזמן.

<סוזי עוזסיני ארניה:>
זה רלוונטי ביותר. אם הבן אדם הזה כונס נכסים שלך או אם יש לו ייפוי כוח לעשות שימוש בחותמת.

<חגית לרנאו:>
לפי השיקול הזה גם אחרי עשרים שנים, זה יהיה רלוונטי.

<סוזי עוזסיני ארניה:>
אם הבן אדם זייף מסמכים ונתן שוחד. היה לנו איש מג"ב שנתן שוחד.

<חגית לרנאו:>
אבל את קצת שבויה בקיים כי לפי הדיון שלך, גם בעוד עשרים שנים ו-25 שנים זה יהיה רלוונטי.

<גדי זילברשלג:>
יש את הצעת החוק הפרטית של רויטל סויד.

<היו"ר ניסן סלומינסקי:>
זה מה שקודם אמרתי, שהיינו צריכים לקיים דיון מה זה נקרא תקנת השבים. אנחנו כאן הולכים לעשות בחוק הזה איזשהו מהפך מסוים, כמו שעשינו בחדלות למשהו אחר, לשיקום. כאן אנחנו הולכים לעשות את הנושא שבא להדגיש את תקנת השבים, לאפשר. לכן צריכים לדון עד כמה חשוב לנו באמת הנושא של תקנת השבים כי הרי ודאי שאדם שנפל, תמיד יש עליו סימן שאלה ותמיד הוא יהיה חשוד. בכל מקרה שאדם יכול, הוא תמיד יעדיף מישהו שלא נפל מאשר מישהו שנפל. לכן גם החלטנו שלעובד פרטי אי אפשר יהיה להוציא לאדם תעודת יושר כדי שאי אפשר יהיה לדרוש את זה ממנו כי אנחנו רוצים לאפשר מה שנקרא תקנת השבים. אבל תקנת השבים היא לא חלה רק לגבי אנשים פרטיים אלא היא צריכה לחול גם לגבי גופים ציבוריים שהם כן מקבלים את הרישום. כאן אנחנו צריכים לדעת בדיוק מה הסיכון. כלומר, מצד אחד נכון, אדם נפל ואז אני יכול להגיד שנדבקה לו אות קין. נקודה. אבל גם כאן נמחק לו בסוף.

אם אנחנו רוצים באמת לטפח את הנושא של תקנת השבים, אנחנו צריכים לדון בה, איך אנחנו מתגברים על החשד, על הנפילה, על מה שקיים, על העננה שיש כדי לאפשר לו לנסות לחזור לחיים הנורמטיביים. זה כל הרעיון. זאת לא חכמה שנאחז כל הזמן בזה שמאחר שהוא נפל, הוא איבד את האמון ואם הוא איבד את האמון, למה אני צריך. אני אומר שחלק מהדיון שלנו שאנחנו צריכים לדון הוא לא ברישום הפלילי אלא בנושא של תקנת השבים, כמה אנחנו נותנים לזה משקל או שאלה רק מלים.

<גבריאלה פיסמן:>
אדוני היושב ראש, כן צריך לזכור שההצעה הזאת מקצרת באופן דרמטי את התקופות לגבי אנשים שמעדו באופן חד פעמי. עדיין לא הגענו לסעיפים האלה.

<היו"ר ניסן סלומינסקי:>
ראשית, זה בסדר, אבל שנית, אני אומר שכאשר אנחנו מגיעים לנושא של הגופים שצריכים לעשות את שיקול הדעת, אני אומר שגם כאן צריך לראות מה זה נקרא תקנת השבים לגביהם. אם יש עננה, כמו שדיברנו לגבי הגופים הפרטיים ואמרנו שבגלל זה אתה לא תקבל תעודת יושר. כלומר, האיש לא יוכל להוציא כדי שלא יוכלו לבקש ממנו. כשאנחנו עוברים לגופים הציבוריים, שם הם כן מקבלים, גם שם צריכים לבדוק שבאמת הנושא של תקנת השבים עובד, עושה את העבודה, ומה שלפני כן נניח היינו אומרים שיש עננה, דהיינו נמחק אותו, אנחנו עכשיו אומרים שניתן לו עוד הזדמנות ועוד צ'אנס. זאת החכמה שאנחנו נצטרך לדון ולראות איך עושים את זה. כמובן שאנחנו לא רוצים מצד שני ליפול לגמרי. כאן, איך עושים, באוזניים האלה איך מרמים קצת את הנושא של תקנת השבים ולתת צ'אנס נוסף והזדמנות נוספת לאדם לחזור לחיים הנורמטיביים ולעודד אותו ולעזור לו. מקובל אצלנו שיש מה שנקרא חזרה בתשובה. אדם, אחרי שהוא קיבל את עונשו, החברה צריכה לאמץ אותו ולקבל אותו, לא להזכיר לו את עוונותיו אלא להפך, לקרב אותו ולעודד אותו כדי שכן יוכל לחזור. הוא נקרא אחיך אחרי כן. אחרי שהוא קיבל את זה, הוא חוזר להיות אחיך וצריך לעשות את זה. 

זה כל הרעיון. נצטרך עוד לדבר על זה הרבה ולהתגבר על כל מיני דברים. בתחום הציבורי כי בפרטי אנחנו עושים את זה.

<סוזי עוזסיני ארניה:>
אבל יש הבדל בין לשחרר אדם מן הכלא ולהחזיר אותו למוטב או לשגרה או לחיים נורמטיביים לבין לתת לו את הרישיון להחזיק כספים של אנשים בנאמנות או דברים כאלה.

<היו"ר ניסן סלומינסקי:>
יש הרבה הבדלים וצריכים לדון. אני לא יודע להגיד לך משקלים כרגע בין זה לזה. גם יכול להיות מצב שאדם ישב בכלא ואם הוא יצא לחיים, אם הוא קיבל מה שאמור היה לקבל בכלא, כלומר חינוך נכון, לא ששם לפעמים יכול להיות שהוא מתקלקל יותר, אבל הוא חוזר בתשובה, זאת השאלה, אם אנחנו הולכים לעודד אותו, לתת לו צ'אנס או אומרים לו, אדוני, עליך יש חותמת, אות קין עולמית. זה חלק מהדיון של תקנת השבים בה צריך לדון. 

אני רק אומר שיהיה לנו את זה כל הזמן בחלק האחורי של המוח, שאנחנו גם רוצים לעשות את המהפך הזה או את ההתקדמות הזאת ולפעמים צריך לקחת קצת סיכונים. 

תודה רבה. הישיבה נעולה.

<הישיבה ננעלה בשעה 14:00.>

